text:
Lebaka Leo re Swanetšego go ba ba Bakgethwa
“Le be ba bakgethwa.”—LEF. 11:45.
1. Puku ya Lefitiko e ka re thuša bjang?
KA PUKUNG ya Lefitiko, bokgethwa bo bolelwa ka makga a mantši go feta ka pukung le ge e le efe ya Beibele. Ka ge go letetšwe gore barapedi ka moka ba kgonthe ba Jehofa ba be le seka se, go kwešiša puku ya Lefitiko le go e tšeela godimo go tla re thuša go itlhatsela re le ba bakgethwa.
2. Ke dilo dife tše dingwe tšeo puku ya Lefitiko e bolelago ka tšona?
2 Puku ya Lefitiko, yeo e ngwadilwego ke moporofeta Moshe, ke karolo ya “Lengwalo ka moka” leo le holago ka go ruta. (2 Tim. 3:16) Ka kakaretšo, leina la Jehofa le tšwelela ka makga a lesome kgaolong e nngwe le e nngwe ya puku ye. Go kwešiša puku ya Lefitiko go tla re thuša go phema go dira selo le ge e le sefe seo se tla gobošago leina la Modimo. (Lef. 22:32) Go diriša ga puku ye leboelela mantšu ao a rego “ke nna Jehofa,” go swanetše go re gopotša gore re kwe Modimo. Sehlogong se le go se se latelago, anke re ikholeng ka dithuto tša bohlokwa tšeo di hwetšagalago ka pukung ya Lefitiko, e lego mpho e tšwago go Modimo yeo e re thušago go tšea karolo borapeding bjo bokgethwa.
GO NYAKEGA GA BOKGETHWA
3, 4. Go hlapišwa ga Arone le barwa ba gagwe go be go swantšhetša’ng? (Bona seswantšho seo se lego mathomong a sehlogo.)
3 Bala Lefitiko 8:5, 6. Jehofa o ile a kgetha Arone gore a hlankele e le moperisita yo a phagamego wa Isiraele, gomme a kgetha barwa ba gagwe gore ba hlankele e le baperisita ba setšhaba. Arone o swantšhetša Jesu Kriste gomme barwa ba Arone ba swantšhetša balatedi ba Jesu ba tloditšwego. Bjale na go hlapišwa ga Arone go be go swantšhetša go hlwekišwa ga Jesu? Aowa, ka gobane Jesu o be a se na sebe le “sekodi,” ka go re’alo go be go sa nyakege gore a hlwekišwe. (Baheb. 7:26; 9:14) Lega go le bjalo, go hlapišwa ga Arone go be go swantšhetša go hlweka ga Jesu le go hloka ga gagwe sebe. Bjale go hlapišwa ga barwa ba Arone go swantšhetša’ng?
4 Go hlapišwa ga barwa ba Arone go be go swantšhetša go hlwekišwa ga bao ba kgethilwego go ba ditho tša boperisita bja legodimong. Na kolobetšo ya batlotšwa e be e tswalana le go hlapišwa ga barwa ba Arone? Aowa, ka gobane kolobetšo ga e hlatswe motho dibe; go e na le moo e swantšhetša gore motho o ineetše go Jehofa Modimo ka mo go feletšego. Batlotšwa ba hlapišwa ka “lentšu la Modimo,” gomme seo se bolela gore ba swanetše go dira sohle se ba ka se kgonago go phela ka go dumelelana le dithuto tša Kriste. (Baef. 5:25-27) Ka go re’alo ba a kgethagatšwa le go hlwekišwa. Eupša go thwe’ng ka “dinku tše dingwe”?—Joh. 10:16.
5. Ke ka baka la’ng go ka thwe dinku tše dingwe di hlwekišwa ka Lentšu la Modimo?
5 Barwa ba Arone ga ba swantšhetše “lešaba le legolo” la dinku tše dingwe tša Jesu. (Kut. 7:9) Lega go le bjalo, na batho ba bao ba kolobeditšwego le bona ba dirwa ba bakgethwa le go hlwekišwa ka Lentšu la Modimo? Ee, go bjalo! Ge bao ba nago le kholofelo ya go phela mo lefaseng ba bala seo Beibele e se bolelago ka bohlokwa le mohola wa madi a Jesu ao a tšholotšwego, ba dumela mantšu ao gomme ba “direla [Modimo] tirelo e kgethwa mosegare le bošego.” (Kut. 7:13-15) Batlotšwa le dinku tše dingwe ba hlwekišwa ka mehla gomme seo se dira gore ba ‘dule ba itshwere gabotse.’ (1 Pet. 2:12) Ruri Jehofa o swanetše go ba a thaba ge a bona batlotšwa le dinku tše dingwe ba hlwekile e bile ba na le botee gomme ba theetša Modiši wa bona e lego Jesu le go mo latela ka potego!
6. Ke go itlhahloba gofe mo go tlago go re hola?
6 Taba ya gore Modimo o be a nyaka gore baperisita ba Isiraele ba hlweke mmeleng e ruta batho ba Jehofa thuto ya bohlokwa lehono. Gantši bao re ithutago Beibele le bona ba a lemoga gore mafelo a rena a borapedi a hlwekile le gore re dula re hlwekile le go apara gabotse. Lega go le bjalo, go hlweka ga baperisita go re thuša go lemoga gore motho yo mongwe le yo mongwe yo a rotogelago thabeng e kgethwa ya borapedi bja Jehofa o swanetše go ‘hlweka pelong.’ (Bala Psalme 24:3, 4; Jes. 2:2, 3.) Re swanetše go direla Modimo tirelo e kgethwa ka menagano le dipelo tše di hlwekilego gotee le ka mebele e hlwekilego. Se se nyaka gore re dule re itlhahloba, moo ba bangwe ba rena re ka swanelwago ke go dira diphetogo tše dikgolo gore re be ba bakgethwa. (2 Bakor. 13:5) Ka mohlala, motho yo a kolobeditšwego yo a bogelago ka boomo diswantšho tše di kgothaletšago bootswa o swanetše go ipotšiša gore: ‘Na se ke se dirago se bontšha gore ke yo mokgethwa?’ Ka morago ga moo o swanetše go kgopela thušo gore a tlogele mokgwa woo o mobe.—Jak. 5:14.
ITLHATSELENG LE LE BA BAKGETHWA KA GO KWA
7. Ka go dumelelana le Lefitiko 8:22-24, Jesu o beile mohlala ofe?
7 Ge Moperisita yo a Phagamego e lego Arone le barwa ba gagwe ba be ba bewa gore e be baperisita ba Isiraele, go ile gwa tšewa madi a kgapa gomme a tlotšwa tsebeng ya le letona ya yo mongwe le yo mongwe wa bona, monwaneng o mogolo wa seatla le monwaneng o mogolo wa leoto. (Bala Lefitiko 8:22-24.) Go tlotšwa ga bona ka madi go be go swantšhetša gore ba be ba tla kwa le go dira sohle seo ba ka se kgonago dikabelong tša bona. Ka mo go swanago, Moperisita yo a Phagamego e lego Jesu o beetše batlotšwa le dinku tše dingwe mohlala o phethagetšego. Ka mehla o be a ekwa Modimo. Jesu o ile a dira thato ya Jehofa, le gona le ka mohla maoto a gagwe ga se a ka a aroga tseleng e kgethwa.—Joh. 4:31-34.
8. Ke’ng seo barapedi ka moka ba Jehofa ba swanetšego go se dira?
8 Bakriste ba tloditšwego le dinku tše dingwe tša Jesu ba swanetše go latela mohlala wa Moperisita wa bona yo a Phagamego ka go dula ba botega. Barapedi ka moka ba Jehofa ba swanetše go kwa le go latela tlhahlo yeo e lego ka Lentšung la Modimo gomme ka go re’alo ba phema go nyamiša moya o mokgethwa. (Baef. 4:30) Ba swanetše go ‘lokiša ditsela bakeng sa dinao tša bona.’—Baheb. 12:13.
9. Bana babo rena ba bararo bao ba šomilego kgauswi kudu le ditho tša Sehlopha se Bušago ba boletše’ng, gona mantšu a bona a ka go thuša bjang go dula o itlhatsela o le yo mokgethwa?
9 Ekwa mantšu a tšwago pelong a bana babo rena ba bararo bao ba nago le kholofelo ya go tlo phela mo lefaseng bao ka nywagasome ba šomilego kgauswi kudu le ditho tša Sehlopha se Bušago. Yo mongwe wa bona o itše: “Gaešita le ge se e le tokelo e kgethegilego, go šoma kgauswi kudu le bana babo rena ba go utolotše gore gaešita le ge ba tloditšwe ka moya o mokgethwa, ga se ba phethagala. Eupša e nngwe ya dipakane tša ka go theoša le nywaga e be e dutše e le go kwa bao ba etelelago pele.” Ngwanabo rena wa bobedi o itše: “Mangwalo a go swana le 2 Bakorinthe 10:5 a mabapi le ‘go kwa Kriste,’ a nthušitše go kwa bao ba etelelago pele le go dirišana le bona. Se ke go kwa go tšwa pelong.” Ngwanabo rena wa boraro o itše: “Go rata seo Jehofa a se ratago le go hloya seo a se hloilego, gotee le go tsoma tlhahlo ya gagwe ka mehla le go dira seo se mo kgahlišago, go bolela gore re kwe mokgatlo wa gagwe le bao a ba dirišago go thuša go phethagatša morero wa gagwe ka lefase.” Ngwanabo rena yo o gopola kamoo Nathan Knorr, yoo a ilego a ba setho sa Sehlopha se Bušago, a ilego a amogela ka pelo e tšhweu seo se bego se gatišitšwe ka go Morokami wa Seisemane wa 1925 sehlogong se se rego, “Go Tswalwa ga Setšhaba” le ge ba bangwe ba be ba se belaela. Go kwa ga Ngwanabo rena Knorr go ile gwa kgahla ngwanabo rena yo kudu. Go naganišiša ka mantšu a bana babo rena ba go ka go thuša go itlhatsela o le yo mokgethwa ka go kwa.
GO KWA MODIMO KA TSELA E KGETHWA TABENG YA MADI
10. Go bohlokwa gakaaka’ng gore re kwe molao wa Modimo tabeng ya madi?
10 Bala Lefitiko 17:10. Jehofa o ile a laela Baisiraele gore ba se ke ba ja “mohuta le ge e le ofe wa madi.” Le lehono go sa letetšwe gore Bakriste ba ile madi a diphoofolo le a batho. (Dit. 15:28, 29) Le ka mohla ga re nyake go dira dilo tšeo di tla dirago gore Modimo a se sa re amogela gomme a re ntšha ka phuthegong ya gagwe. Re a mo rata, e bile re nyaka go mo kwa. Gaešita le ge maphelo a rena a le kotsing, re ikemišeditše go se theetše batho bao ba sa tsebego Jehofa le bao ba se nago taba le go mo kwa. Ee, re a tseba gore batho ba tlo re kwera ka ge re sa tšhele madi, eupša re kgetha go kwa Modimo. (Juda 17, 18) Ke pono efe tabeng ye yeo e tlago go re matlafaletša go ‘tloga re ikemišetša’ go se je madi goba go se amogele tšhelo ya madi?—Doit. 12:23.
11. Ke ka baka la’ng re ka re seo se bego se dirwa ka Letšatši la Poelano ngwaga le ngwaga e be e se go senya nako?
11 Seo moperisita yo a phagamego kua Isiraeleng ya bogologolo a bego a se dira ka madi a phoofolo ka Letšatši la Poelano ngwageng o mongwe le o mongwe se re thuša go kwešiša pono ya Modimo ka madi. Madi a be a dirišetšwa tirelo e kgethwa. A be a dirišetšwa go phumola dibe tša bao ba bego ba nyaka gore Jehofa a ba lebalele. Madi a poo le a pudi a be a swanetše go rothetšwa pele ga sekhurumelo sa areka ya kgwerano. (Lef. 16:14, 15, 19) Tiro ye e be e bulela Jehofa tsela ya gore a lebalele Baisiraele dibe tša bona. Go oketša moo, Jehofa o be a laetše gore ge motho a ka bolaya phoofolo yeo e jewago, a tšholle madi a yona gomme a a khupetše ka mmu, ka “gobane bophelo bja sephedi sa mohuta o mongwe le o mongwe bo mading a sona.” (Lef. 17:11-14) Na se e be e le go senya nako? Aowa. Go dirišwa ga madi ka Letšatši la Poelano, gotee le taelo ya gore madi a tšhollelwe fase, go be go dumelelana le taelo ya mabapi le madi yeo Jehofa a ilego a e nea Noa le ditlogolo tša gagwe pejana ga moo. (Gen. 9:3-6) Jehofa Modimo o ile a iletša batho go ja madi e le gore a šireletše bophelo. Se se bolela’ng go Bakriste?
12. Lengwalo leo Paulo a le ngwaletšego Bakriste ba Baheberu le tswalanya bjang madi le tebalelo ya dibe?
12 Ge moapostola Paulo a be a ngwalela Bakriste ba Baheberu ka tema e kgolo yeo madi a e kgathago gore batho ba hlwekišwe, o hlalositše gore: “Go ya ka Molao mo e nyakilego go ba dilo ka moka di hlwekišwa ka madi gomme ga go be le tebalelo ya dibe ka ntle le gore madi a tšhollwe.” (Baheb. 9:22) Le gona Paulo o hlalositše gore gaešita le ge dihlabelo tša diphoofolo di be di na le mohola go fihla bokgoleng bjo itšego, morero wa tšona e be e le feela go gopotša Baisiraele gore ke badiradibe le gore ba be ba hloka thušo e oketšegilego gore dibe tša bona di lebalelwe sa ruri. Ee, Molao e be e le “moriti wa dilo tše dibotse tše di tlago go tla, eupša e se wona dilo tšeo ka botšona.” (Baheb. 10:1-4) Tebalelo ya dibe e be e tla kgonega bjang?
13. O ikwa bjang ka taba ya gore Jesu o neile Jehofa mohola wa madi a gagwe?
13 Bala Baefeso 1:7. Lehu la Jesu Kriste la sehlabelo, yena yoo ‘a ikgafetšego rena’ ka go rata, le na le seo le se bolelago go bohle bao ba mo ratago le go rata Tatagwe. (Bagal. 2:20) Lega go le bjalo, seo Jesu a se dirilego ka morago ga lehu la gagwe le tsogo ke sona seo se re lokolotšego, sa dira gore re kgone go lebalelwa dibe. Jesu o ile a phethagatša seo se bego se dirwa ka Letšatši la Poelano ka tlase ga Molao wa Moshe. Ka letšatši leo, moperisita yo a phagamego o be a tsena ka Sekgethwakgethweng sa taberenakele a swere a mangwe a madi a diphoofolo tšeo go dirilwego dihlabelo ka tšona. Seo se ile sa dirwa le tempeleng yeo e agilwego ke Solomone, moo moperisita a bego a tlišetša Modimo madi ao. (Lef. 16:11-15) Ka mo go swanago, Jesu o ile a tsena legodimong le mohola wa madi a gagwe gomme a o nea Jehofa. (Baheb. 9:6, 7, 11-14, 24-28) Re thaba kudu gore dibe tša rena di lebaletšwe le gore matswalo a rena a hlwekišitšwe ka gobane re bontšha tumelo mading a Jesu!
14, 15. Ke ka baka la’ng go le bohlokwa gore re kwešiše molao wa Jehofa wa mabapi le madi le go o kwa?
14 Na ga bjale o kwešiša lebaka leo ka lona Jehofa a re laelago gore re se ke ra ja “mohuta le ge e le ofe wa madi”? (Lef. 17:10) Na o kwešiša lebaka leo Modimo a lebelelago madi e le a makgethwa? Modimo o lebelela madi a swana le bophelo. (Gen. 9:4) Na o a dumela gore re swanetše go amogela pono ya Modimo ka madi gomme re kwe taelo ya gagwe ya gore re a ile? Tsela feela yeo re ka bago khutšong le Modimo ke ka go bontšha tumelo sehlabelong sa Jesu sa topollo le go dumela gore madi ke a bohlokwa kudu go Mmopi wa rena.—Bakol. 1:19, 20.
15 Yo mongwe le yo mongwe wa rena a ka ikhwetša a lebeletšane le phetho ya mabapi le tšhelo ya madi. Goba ka tšhoganetšo setho sa lapa goba mogwera wa rena yo mogolo a ka lebeletšana le kgetho ya ge e ba a swanetše go tšhelwa madi goba aowa. Dinakong tše bjalo tša tlalelo, re ka swanelwa ke go dira le diphetho tša ge e ba re tla amogela dikarolwana tša madi le mekgwa e itšego ya kalafo. Ka go re’alo, go bohlokwa kudu gore re dire nyakišišo gomme re itokišeletše maemo a tšhoganetšo. Ge e ba re rapela, megato e bjalo e tla re thuša go ema re tiile le go phema go roba molao wa Jehofa wa mabapi le madi. Ruri ga re nyake go kweša Jehofa bohloko ka go amogela selo seo Lentšu la gagwe le se ganago! Ditsebi tše dintši tša kalafo le batho ba bangwe ba kgothaletša batho gore ba neele ka madi ka morero wa go phološa maphelo. Lega go le bjalo, batho ba Jehofa ba bakgethwa ba dumela gore Mmopi ke yena a nago le tshwanelo ya go laela gore madi a dirišwe bjang. Go yena, ‘madi a mohuta le ge e le ofe’ ke a makgethwa. Re swanetše go kwa ka mo go feletšego molao wa gagwe wa mabapi le madi. Ka boitshwaro bja rena bjo bokgethwa, re mmontšha gore re tloga re leboga matla ao madi a Jesu a nago le ona a go phološa maphelo, e lego madi a nnoši ao a dirago gore batho ba lebalelwe dibe le go tlo hwetša bophelo bjo bo sa felego.—Joh. 3:16.
LEBAKA LEO JEHOFA A LETETŠEGO GORE RE BE BA BAKGETHWA
16. Ke ka baka la’ng batho ba Jehofa e swanetše go ba ba bakgethwa?
16 Ge Modimo a be a phološa Baisiraele bokgobeng kua Egipita o ile a ba botša gore: “Ke nna Jehofa yo a le eteletšego pele go tšwa nageng ya Egipita gore ke bontšhe gore ke nna Modimo wa lena; le be ba bakgethwa ka gobane nna ke yo mokgethwa.” (Lef. 11:45) Jehofa o be a letetše gore setšhaba sa Baisiraele e be se sekgethwa ka gobane yena ke yo mokgethwa. Ka ge re le Dihlatse tša Jehofa, le rena re swanetše go ba ba bakgethwa. Puku ya Lefitiko e re botša seo phaa.
17. O ikwa bjang gona bjale ka puku ya Beibele ya Lefitiko?
17 Ruri re hotšwe kudu ke go ahlaahla tše dingwe tša ditaba tša ka pukung ya Lefitiko. Ga go pelaelo gore thuto ye e dirile gore o tšeele godimo kudu puku ye ya Beibele yeo e buduletšwego. Le gona ga go pelaelo gore go naganišiša ka tše dingwe tša dithuto tša bohlokwa tšeo di lego ka pukung ye go dirile gore o kwešiše kutšwanyana mabaka ao re swanetšego go ba ba bakgethwa. Eupša ke dithuto dife tše dingwe tša moya tšeo re ka ithutago tšona ka lengwalong le la Beibele? Ke’ng se sengwe seo re ka ithutago sona mabapi le go direla Jehofa tirelo e kgethwa? Re tla ahlaahla dintlha tše sehlogong se se latelago.


c: text/html

text:
TABA YA LETLAKALA LA KA NTLE | JESU O A PHOLOŠA—GO ENG?
Lebaka Leo ka Lona re Nyakago go Phološwa
“Motho yo a belegwego ke mosadi o phela nako e kopana gomme o tlaletšwe ke pherekano. O thunya bjalo ka letšoba gomme a ripša, o tšhaba bjalo ka moriti gomme ga a tšwele pele a le gona.”—Jobo 14:1, 2.
Go tloga mehleng ya bogologolo, batho ba be ba dutše ba lora kamoo go ka kgahlišago ka gona gore motho a dule e le yo mofsa e bile a phetše gabotse mmeleng ka mo go sa felego. Lega go le bjalo, ka manyami therešo e sa thabišego še: Re a hwa. Mantšu ao a lego ka mo godimo a Jobo, ao a boletšwego nywageng e ka godimo ga e dikete tše tharo e fetilego, a sa šoma le lehono.
Kganyogo ya go phela ka mo go sa felego ke e matla e bile ke ya batho bohle. Beibele e re botša gore Modimo o tsentše ka dipelong tša rena kganyogo ya bosafelego gotee le kganyogo ya go bo kwešiša. (Mmoledi 3:11) Ka ge go le bjalo, na o bona e le mo go kwagalago gore Modimo yo lerato o be a ka tsenya ka go rena kganyogo yeo e ka se kego ya kgotsofatšwa? Ge e ba karabo ya gago e le aowa, gona o nepile. Lentšu la Modimo le bitša lehu gore ke lenaba gomme le holofetša gore lenaba leo ‘le tlo fedišwa.’—1 Bakorinthe 15:26.
Ga go na pelaelo gore lehu ke lenaba. Ga go na motho yo a nago le tlhaologanyo yo a ka le amogelago. Ge kotsi e etla, re a e efoga, re a ikuta goba re a tšhaba. Ge re babja, re tsoma ditsela tša gore re fole. Re dira sohle seo re ka se kgonago go phema dilo tše di ka re bakelago gore re hwe.
Na go na le lebaka le ge e le lefe la go dumela gore lenaba le la kgalekgale le tla fedišwa? Ee, le gona. Jehofa Modimo, yena Mmopi, ga se a bopela batho gore ba fo phela nywaga e sego kae ke moka ba hwe. Go hwa ga batho e be e se karolo ya morero wa gagwe wa mathomong. O be a rerile gore batho ba phele ka mo go sa felego mo lefaseng, gomme o phetha seo a se rerilego.—Jesaya 55:11.
Ka gona, lehu le tla fedišwa bjang? Go theoša le histori, batho ba be ba dutše ba katana le go rarolla bothata bja lehu, eupša ga se ba atlega. Le lehono, batho ba sa phegelela go rarolla bothata bjoo. Borathutamahlale ba hlamile meento le dihlare tšeo di fentšego malwetši a mangwe. Ba hlahlobišišitše kagego ya dikarolwana tša leabela tša diphedi. Mafelong a mantši, lehono batho ka kakaretšo ba phela nako e teletšana go feta nywageng e lekgolo e fetilego. Lega go le bjalo, lehu le kgole le go fenywa, ka ge Beibele e bolela gore “ka moka di boela leroleng.”—Mmoledi 3:20.
Ditaba tše dibotse ke gore ga go nyakege gore re ithekge ka bokgoni bja batho bja go hlama dilo tša go rarolla bothata bjo bjoo e lego kgale bo le gona. Jehofa Modimo o šetše a re diretše thulaganyo ya go re phološa goba go re hlakodiša lehung, gomme motho yo a kgathago tema ya motheo thulaganyong yeo ke Jesu Kriste.

robotstxt: allowed

filter: keep


text:
DINTLHAKGOLO TŠA NGWAGOLA
Dibidio tša Dipopaye di Kgoma ba Dipelo tše Dibotse
Kabelo, e lego mošemanyana wa lelokelelong la dibidio tša Eba Mogwera wa Jehofa tšeo di lego wepesaeteng ya jw.org, ga bjale o tsebja lefaseng ka moka. Bidio ya mathomo ya mošemanyana yo yo a rategago e šetše e fetoletšwe ka maleme a fetago 130 gomme go amogetšwe mangwalo a makgolo a mabapi le dibidio tše.
Lengwalo le le latelago le tšwa go ngwana wa nywaga e 11 le ngwanabo wa nywaga e 8. Le re: “Re rata go ntšha moneelo bakeng sa go thekga modiro wa boboledi lefaseng ka bophara. Re hweditše tšhelete ye ka go godiša dinamane tše pedi gomme ra di rekiša. Maina a tšona e be e le Big Red le Earl. Re nyaka go le nea tšhelete ye ka gobane re nagana gore le ka e dirišetša go tšweletša dimobi tše dintši tša Eba Mogwera wa Jehofa. Re ile ra nagana gore go tla kgahliša ge Kabelo a ka ba le ngwanabo wa mosetsana gore re bone kamoo a tlago go itshwara ka gona ge batswadi ba thoma go hlokomela ngwanabo gomme yena ba mo hlokomologa. Re rata mobi wa Kabelo kudu!”
Bana ba bantši ba tseba bidio ye ka moka ka hlogo, go akaretša koša ya gona le mantšu a molaodiši. Kgaetšedi yo mongwe o ngwadile gore phuthego ya gabo ya bagoeledi ba 100 e na le bana ba 40, bao bontši bja bona ba nago le nywaga ya ka tlase ga e lesome. O re o be a duletše ka pele ka holong ge go be go phethwa diboka ka kopelo 120. O ile a llišwa ke go kwa bana ka moka ba opela kopelo ye ya bona ka mafolofolo.
Koko yo mongwe o re ka morago ga gore setlogolwana sa gagwe se bogele bidio ye gabedi, se ile sa ba botša gore: “Ke swanetše go yo hlwekiša phapoši ya ka gore dithoye tša ka di se tlo wiša motho a gobala.” Setlogolwana seo se be se ikemišeditše kudu moo se ilego sa gapeletša go yo hlwekiša phapoši ya sona pele se ka ja.
Motseng o mongwe wa magaeng Afrika Borwa, bana ba bantši ba be ba tsena ba etšwa letšatši le lengwe le le lengwe legaeng la Hlatse e nngwe. Batho ba bangwe ba be ba nagana gore bana bao ba ya moo ka gobane lapa le le be le rekiša malekere. Eupša bana ba motseng woo ba be ba laleditšwe ke bana ba bangwe gore ba yo bogela bidio ya leleme la gabo bona la se-Xhosa, ya Theetša, Ekwa Gomme o Šegofatšwe. Nakong e nngwe bana ba lesometee ba ile ba e bogela gotee gomme ka moka ga bona ba swara koša ya yona ka hlogo.
Kua Ecuador, bašemanyana ba babedi bao e sego Dihlatse bao ba bolelago se-Quichua, e lego Isaac wa nywaga e seswai le ngwanabo e lego Saul wa nywaga e mehlano, ba be ba tlwaetše go bea tšhelete ya bona ya go ithekela malekere gore ba kgone go reka dithoye tša dithunya, dithipa le dibapadišwa tše dingwe tša go bontšha go rata bošoro. Ka letšatši le lengwe mmago bona o ile a re ba hlwekiše phapoši ya bona gomme ba tsenye dithoye tša bona ka moka ka lepokising leo le lego ka fase ga mpete. Ka morago, bašemanyana bao ba ile ba newa DVD e mpsha ya Eba Mogwera wa Jehofa e le mpho, gomme ba e bogela ba le gotee. Ka morago ga beke ge mmago bona a dutše a hlwekiša ntlo, o ile a hwetša lepokisi lela la ka fase ga mpete le se na selo, go šetše thoye ya koloi feela. O ile a botšiša bašemanyana ba gagwe gore: “Dithoye tša lena di kae?” Ba ile ba re: “Jehofa o hloile dithoye tšeo, bjale re di lahlile.” Gona bjale ge bana ba tikologong yeo ba bapala ka dithoye tšeo di kgothaletšago bošoro, Isaac o ba botša gore: “Le se ke la bapala ka dilo tšeo. Jehofa ga a di rate!”


text:
November 27–December 3
NAHUME 1–HABAKUKU 3
Kopelo 154 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Dula o Swaregile ka go Hlankela Jehofa”: (10 mets.)
[Bapala bidio ya Kakaretšo ya Puku ya Nahume.]
[Bapala bidio ya Kakaretšo ya Puku ya Habakuku.]
Hab 2:1-4—E le gore re tle re phologe letšatšing leo Jehofa a tlago go fediša batho ba babe, gona re swanetše go dula re le ‘letetše’ (w07 11/15 10 ¶3-5)
-
Go Epa Matlotlo a Moya: (8 mets.)
Nah 1:8; 2:6—Ninife e ile ya fedišwa bjang? (w07 11/15 9 ¶3)
Hab 3:17-19—Le ge re ka ba le mathata pele Haramagedone e fihla le ge e šetše e fihlile, re ka kgodišega ka eng? (w07 11/15 10 ¶10)
Mmalo wa Beibele wa beke ye o go rutile’ng ka Jehofa?
Ke matlotlo afe a mangwe a moya ao o a hweditšego mmalong wa Beibele wa beke ye?
-
Mmalo wa Beibele: (4 mets. goba ka tlase ga moo) Hab 2:15–3:6
DIRA SOHLE BODIREDING
Leeto la Pele: (2 mets. goba ka tlase ga moo) hf—Bolela seo le tlago go ithuta sona ge o boa.
Leeto la go Boela: (4 mets. goba ka tlase ga moo) hf—O file mong wa ntlo poroutšha ye leetong la pele. Bjale dira leeto la go boela.
Polelo: (6 mets. goba ka tlase ga moo) w16.03 3-5—Sehlogo: Na o ka Thuša ka Phuthegong ya Geno?
BOPHELO BJA BOKRISTE
Kopelo 40
“Dula o Swaregile ka go Hlankela Jehofa ge Maemo a Gago a Fetoga”: (15 mets.) Poledišano. Bapala bidio yeo e rego Swaregang ka go Hlankela Jehofa le ge le Huduga.
Thuto ya Beibele ya Phuthego: (30 mets.) kr kgao. 22 ¶1-7
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.) Tsebiša phuthego gore ka December go tlo sepedišwa makasine wa Phafoga! wo o nago le sehlogo se se rego “Na Lefase ga le sa Laolega?” Bidio ya thero ya mohlala yeo re tlo boledišanago ka yona bekeng e latelago e tlo thoma go ba gona go JW Library ka di-30 tša November. Bagoeledi ba swanetše go lwela go nea batho ba bantši makasine wo.
Kopelo 129 le Thapelo


text:
Šetulo ya 4: Makalatirišwa ao a Amago Sammaletee Bolaodi bja Mebušo ya Diprofense le wa Setšhaba
Karolo ya A
- Taolo ya dithokgwa tša tlhago
- Bolemi
- Maemafofane, ka ntle le maemafofane a ditšhabatšhaba le a Setšhaba
- Taolo ya diphoofolo le malwetši
- Dikhasino, mekato, go tobola le go petša, ntle le matengwa le matangwana a dipapadi
- Tšhireletšo ya bareki
- Ditaba tša setšo
- Taolo ya masetlapelo
- Thuto maemong ka moka, ka ntle le thuto ya thešiari
- Tikologo
- Ditirelo tša maphelo
- Kago ya Dintlo
- Molao wa setšo, le molaosetlwaedi, fela go hlokometšwe Kgaolo ya 12 ya Molaotheo
- Tšwetšopele ya diintaseteri Molaotshepedišo wa maleme le taolo ya maleme a semmušo go fihla mo e lego gore ditlhagišo tša Karolo ya 6 ya Molaotheo di abela thwii makgotlapeamelao a diprofense bokgoni bja peomelao
- Ditirelo tša kgašo ya ditaba tše di laolwago thwii ke mmušo wa profense, ka go laolwa ke karolwana ya 192
- Pabalelo ya tlhago, go sa akaretšwe diphaka tša setšhaba, ditšhengwana tša dimelatlhago tša setšhaba le methopo ya ka lewatleng
- Maphodisa, go fihla ka mo dipeakanyetšo tša Kgaolo ya 11 ya Molaotheo di fago maatla a go bea molao go lekgotlapeamelao ya profense.
- Taolo ya tšhilafatšo
- Tlhabollo ya setšhaba
- Tefo ya tšhutišo ya dithoto
- Dikgwebo tša setšhaba tša profense mabapi le makalatirwa a a lego mo go Šetulo ye le go Šetulo ya 5
- Dinamelwa tša setšhaba
- Mediro ya setšhaba malebana le dinyakego tša dikgoro tša mmušo wa profense mo phethagatšong ya maikarabelo a tšona a go phetha mediro yeo di e filwego go ya ka mabaka a Molaotheo goba molao ofe goba ofe
- Peakanyo le tlhabollo ya selete
- Taolo ya sephethephethe sa tsela
- Pabalelo ya mobu
- Boeti
- Kgwebo
- Boetapele bja setšo, ka taolo ya Kgaolo ya 12 ya Molaotheo
- Tlhabollo ya ditoropong le magaeng
- Motšhelo wa dinamelwa
- Ditirelo tša leago
Karolo ya B
Ditaba tše di latelago tša pušoselegae go fihla ka moo go laeditšwego ka go karolo ya 155 (6)(a) le ya (7):
- Tšhilafatšo ya moya
- Melawana ya kago
- Ditlabelo tša tlhokomelo ya ngwana
- Kabo ya mohlagase le gase
- Ditirelo tša boraditimamello
- Boeti bja tikologo
- Maemafofane a bommasepala
- Peakanyo ya bommasepala
- Ditirelo tša maphelo tša mmasepala
- Dinamelwa tša setšhaba tša mmasepela
- Mediro ya setšhaba ya mmasepala go ya ka dinyakwa tša bommasepala mo phethagatšong ya maikarabelo a bona a go phetha mediro yeo e filwego ka fase ga Molaotheo wo goba molao wo mongwe le wo mongwe
- Diketswana, diketswana tša go fetišetša dithoto, ditšhireletšaboemakepe, mafelo a go namela le maemakepe go sa akaretšwe taolo ya go sepetša ka dikepe ga ditšhabatšhaba le ga setšhaba le ditaba tšeo di amanago natšo.
- Lenaneo la taolo ya meetse a merwalela mo mafelong a go agilwego go wona
- Melawana ya kgwebo
- Meetse le ditirelo tša tlhwekišo tšeo di lebeletšego fela tshepedišo ya kabo ya meetse a go rwalwa le ditshepedišo tša gae tša go lahla meetse a ditšhila le a disoretše


text:
Sebe ke Eng?
Seo Beibele e se bolelago
Sebe ke tiro, maikwelo goba megopolo yeo e lego kgahlanong le melao ya Modimo. Se se akaretša go roba melao ya Modimo ka go dira selo se se fošagetšego goba seo se sa lokago mahlong a gagwe. (1 Johane 3:4; 5:17) Beibele gape e bolela ka dibe tša go palelwa ke go dira se se lokilego.—Jakobo 4:17.
Malemeng a mathomo ao Beibele e bego e ngwadilwe ka wona, lentšu sebe le bolela go “foša.” Ka mohlala mašole a bogologolo Isiraeleng a be a tlwaetše go diriša diragamabje moo a bego “a sa foše.” Ge polelwana ye e ka fetolelwa ka go lebanya e be e ka bolela gore “go se dire sebe.” (Baahlodi 20:16) Ka gona go dira sebe ke go foša melao ya Modimo e phethagetšego.
Ka ge Modimo e le Mmopi, o na le tokelo ya go beela batho melao. (Kutollo 4:11) Re ikarabela go yena ka dilo tšohle tšeo re di dirago.—Baroma 14:12.
Na go a kgonega gore motho a se ke a dira sebe le gatee?
Aowa. Beibele e re “bohle ba dirile sebe gomme ba hlaelelwa ke letago la Modimo.” (Baroma 3:23; 1 Dikgoši 8:46; Mmoledi 7:20; 1 Johane 1:8) Gore’ng Beibele e bolela ka mokgwa wo?
Mathomong batho ba pele e lego Adama le Efa, ba be ba se na sebe. Se se dirwa ke gore ba bopilwe ba phethagetše, ka seswantšho sa Modimo. (Genesi 1:27) Lega go le bjalo, ba ile ba se sa phethagala ka morago ga go se theetše Modimo. (Genesi 3:5, 6, 17-19) Ge ba be ba eba le bana, ba ile ba fetišetša sebe seo le go se phethagale baneng ba bona e le bohwa. (Baroma 5:12) Go swana le ge Kgoši Dafida wa Isiraele a ile a bolela gore: “Ke belegwe gabohloko ke na le molato.”—Psalme 51:5.
Na dibe tše dingwe ke tše dikgolo go feta tše dingwe?
Ee. Ka mohlala, Beibele e re batho ba Sodoma ya bogologolo e be e le ba “babe, badiradibe ba bagolo” bao dibe tša bona di bego di le “boima kudu.” (Genesi 13:13; 18:20) Ela hloko dintlha tše tše tharo tšeo di bontšhago boima bja sebe.
Bogolo. Beibele e re eletša go phema dibe tše dikgolo tše bjalo ka bootswa, go rapela medimo ya diswantšho, go utswa, botagwa, bohlakodi, go bolaya le go dirišana le meoya. (1 Bakorinthe 6:9-11; Kutollo 21:8) Beibele e bontšha phapano magareng ga dibe tše le dibe tšeo di dirwago go sa naganwa le tšeo di dirwago e se ka maikemišetšo, go swana le dipolelo goba ditiro tšeo di gobatšago ba bangwe. (Diema 12:18; Baefeso 4:31, 32) Lega go le bjalo, Beibele e re kgothaletša go se nyenyefatše sebe, ka ge se se ka dira gore motho a robe melao ya Modimo.—Mateo 5:27, 28.
Maikemišetšo. Dibe tše dingwe di dirwa ka baka la go se tsebe seo Modimo a se nyakago. (Ditiro 17:30; 1 Timotheo 1:13) Le ge dibe tše bjalo di ka se lokafatšwe, Beibele e bontšha phapano magareng ga tšona le dibe tša ka boomo. (Numeri 15:30, 31) Dibe tša ka boomo di tšwa ‘pelong e mpe.’—Jeremia 16:12. 16:12.
Makga ao sebe se dirwago ka wona. Beibele e dira phapano magareng ga sebe seo se dirwago gatee le sebe seo se dirwago gantši. (1 Johane 3:4-8) Bao ba ‘tlwaetšego go dira sebe ka boomo,’ gaešita le ka morago ga go ithuta go dira seo se lokilego, ba tla hwetša kahlolo e boifišago ya Modimo.—Baheberu 10:26, 27.
Bao ba dirilego dibe tše dikgolo ba ka ikwa ba imelwa ke diphošo tšeo. Ka mohlala, Kgoši Dafida o ile a ngwala gore: “Gobane melato ya ka e feta ka godimo ga hlogo ya ka; e nkimela kudu go etša morwalo o boima.” (Psalme 38:4) Lega go le bjalo Beibele e nea kholofelo e rego: “Anke motho yo kgopo a tlogele tsela ya gagwe, le yo kotsi a tlogele menagano ya gagwe; anke a boele go Jehofa yo a tlago go mo gaugela, le go Modimo wa rena ka gobane o tla mo lebalela kudu.”—Jesaya 55:7.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 136:1-26
136 Lebogang Jehofa, gobane o lokile,+Gobane botho bja gagwe ke bja go iša mehleng ya neng le neng;+2 Lebogang Modimo gare ga medimo,+Gobane botho bja gagwe ke bja go iša mehleng ya neng le neng;+3 Lebogang Morena wa marena,+Gobane botho bja gagwe ke bja go iša mehleng ya neng le neng;+4 Yena Modiri wa dilo tše kgolo tše di makatšago,+Gobane botho bja gagwe ke bja go iša mehleng ya neng le neng;+5 Yena Yo a dirilego magodimo ka bohlale,+Gobane botho bja gagwe ke bja go iša mehleng ya neng le neng;+6 Yena Yo a adilego lefase godimo ga meetse,+Gobane botho bja gagwe ke bja go iša mehleng ya neng le neng;+7 Yena Yo a dirilego dietša tše kgolo,+Gobane botho bja gagwe ke bja go iša mehleng ya neng le neng;+8 Yo a dirilego letšatši gore le buše mosegare,+Gobane botho bja gagwe ke bja go iša mehleng ya neng le neng;+9 Yo a dirilego gore kgwedi le dinaledi di buše gotee bošego,+Gobane botho bja gagwe ke bja go iša mehleng ya neng le neng;+10 Yo a otlilego Egipita ka go bolaya maitšibulo a yona,+Gobane botho bja gagwe ke bja go iša mehleng ya neng le neng;+11 Yena Yo a ntšhitšego Isiraele gare ga yona,+Gobane botho bja gagwe ke bja go iša mehleng ya neng le neng;+12 Ka seatla se matla le ka letsogo le le otlologilego,+Gobane botho bja gagwe ke bja go iša mehleng ya neng le neng;13 Yena Yo a arotšego Lewatle le Lehwibidu ka bogare,+Gobane botho bja gagwe ke bja go iša mehleng ya neng le neng;+14 Yo a fetišitšego Isiraele gare ga lona,+Gobane botho bja gagwe ke bja go iša mehleng ya neng le neng;+15 Yena Yo a hlohloretšego Farao le madira a gagwe ka Lewatleng le Lehwibidu,+Gobane botho bja gagwe ke bja go iša mehleng ya neng le neng;+16 Yena Yo a phatšišitšego batho ba gagwe lešokeng,+Gobane botho bja gagwe ke bja go iša mehleng ya neng le neng;+17 Yena Yo a fenyago dikgoši tše kgolo,+Gobane botho bja gagwe ke bja go iša mehleng ya neng le neng;+18 Yena Yo a bolailego dikgoši tše matla,+Gobane botho bja gagwe ke bja go iša mehleng ya neng le neng;+19 E lego Sihoni kgoši ya Baamore,+Gobane botho bja gagwe ke bja go iša mehleng ya neng le neng;+20 Le Ogo kgoši ya Bashani,+Gobane botho bja gagwe ke bja go iša mehleng ya neng le neng;+21 Yena Yo a tšerego naga ya tšona a e nea batho ba gagwe gore e be bohwa bja bona,+Gobane botho bja gagwe ke bja go iša mehleng ya neng le neng;+22 Gore e be bohwa bja Isiraele mohlanka wa gagwe,+Gobane botho bja gagwe ke bja go iša mehleng ya neng le neng;+23 Yo a ilego a re gopola mohlang re be re le bobotlaneng,+Gobane botho bja gagwe ke bja go iša mehleng ya neng le neng;+24 Yo a ilego a re ubula manabeng a rena leboelela,+Gobane botho bja gagwe ke bja go iša mehleng ya neng le neng;+25 Yena Yo a neago nama ka moka dijo,+Gobane botho bja gagwe ke bja go iša mehleng ya neng le neng;+26 Lebogang Modimo wa magodimong,+Gobane botho bja gagwe ke bja go iša mehleng ya neng le neng.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikgoši 19:1-37
19 Ya re ge Kgoši Hesekia+ a ekwa tšeo, a gagola diaparo+ tša gagwe gateetee, a apara mokotla+ gomme a tsena ka ntlong ya Jehofa.+2 Ke moka a roma Eliakima+ yo a bego a okametše lapa la kgoši le Shebana+ mongwaledi gotee le banna ba bagolo ba baperisita bao ba bego ba apere mekotla go moporofeta Jesaya+ morwa wa Amotse.+3 Ba re go yena: “Se ke seo Hesekia a se boletšego: ‘Letšatši le ke letšatši la tlalelo,+ la lenyatšo+ le la kgobošo,+ ka gobane bana ba fihlile molomong wa popelo,+ eupša ga go na matla a go belega.+4 Mohlomongwe Jehofa Modimo wa lena o tla kwa+ mantšu ka moka a Rabashake, yoo mong wa gagwe kgoši ya Asiria, a mo romilego gore a tlo kwera+ Modimo yo a phelago gomme yena Modimo o tla mo sekišetša mantšu ao Jehofa Modimo wa lena a a kwelego.+ Wena o hlatlošetše thapelo+ godimo legatong la mašaledi+ ao a sa lego gona.’”5 Ka gona bahlanka ba Kgoši Hesekia ba tla go Jesaya.+6 Jesaya a re go bona: “Se ke seo le swanetšego go se botša mong wa lena, le re: ‘Se ke seo Jehofa a se boletšego:+ “Le se ke la boifa+ ka baka la mantšu ao le a kwelego ao bahlanka ba kgoši ya Asiria ba nkgobošitšego ka ona.+7 Bjale ke mo tsenya moya+ gomme o tla kwa pego+ a boela nageng ya gabo; ke tla mo wiša ka tšhoša nageng ya gabo.”’”+8 Ka morago ga moo Rabashake+ a boa gomme a hwetša kgoši ya Asiria e elwa le Libina;+ gobane o be a kwele gore e tlogile Lakishi.+9 A kwa go bolelwa ka Tirihaka kgoši ya Ethiopia go thwe: “Šo o tlile go lwa le wena.” Ka gona a buša a roma baromiwa+ go Hesekia, a re:10 “Se ke seo le tla se botšago Hesekia kgoši ya Juda: ‘O se ke wa lesa Modimo wa gago yo o mmotilego a go fora+ ka gore: “Jerusalema+ e ka se gafelwe diatleng tša kgoši ya Asiria.”+11 O ikwetše ka noši seo dikgoši tša Asiria di se dirilego dinageng ka moka ka go di senya;+ na wena o re o tla hlakodišwa?+12 Na medimo+ ya ditšhaba tšeo borakgolokhukhu ba ka ba ilego ba di fediša e ile ya di hlakodiša, e lego tša Gotsana,+ Harane,+ Retsefa gotee le barwa ba Edene+ bao ba bego ba le Thele-asara?+13 E kae kgoši ya Hamathi,+ kgoši ya Arapadi,+ kgoši ya motse wa Sefarafaima, ya motse wa Hena le ya motse wa Ifa?’”+14 Hesekia a tšea lengwalo seatleng sa baromiwa a le bala,+ ka morago ga moo Hesekia a rotogela ntlong ya Jehofa gomme a le phutholla pele ga Jehofa.+15 Ke moka Hesekia a rapela+ pele ga Jehofa, a re: “Wena Jehofa Modimo wa Isiraele,+ wena o dutšego godimo ga bakerubi,+ ke wena o nnoši o lego Modimo wa therešo mebušong+ ka moka ya lefase.+ Ke wena o dirilego magodimo+ le lefase.+16 Wena Jehofa, sekega tsebe gomme o kwe.+ Wena Jehofa, lebelela+ gomme o bone le go kwa mantšu ao Sanheribe a a rometšego go kwera+ wena Modimo yo a phelago.17 Wena Jehofa, ke therešo gore dikgoši tša Asiria di šwalalantše ditšhaba gotee le dinaga tša tšona.+18 Medimo ya tšona di e gafetše mollong ka gobane e be e se medimo,+ eupša e le mediro ya diatla tša batho,+ e le dikota le maswika, gomme di e fedišitše.19 Bjale wena Jehofa Modimo+ wa rena, hle re phološe+ seatleng sa gagwe, e le gore mebušo ka moka ya lefase e tsebe gore wena Jehofa o Modimo o nnoši.”+20 Jesaya morwa wa Amotse a romela lentšu go Hesekia, a re: “Se ke seo Jehofa Modimo wa Isiraele a se boletšego:+ ‘Ke kwele thapelo+ yeo o nthapetšego ka yona mabapi le Sanheribe kgoši ya Asiria.+21 Le ke lentšu leo Jehofa a le boletšego ka yena, a re:“Kgarebe yeo e lego morwedi wa Tsione e go nyaditše,+ e go kwerile.+Morwedi wa Jerusalema+ o šišintše hlogo a le ka morago ga gago.+22 Ke mang yo o mo kwerilego+ le go mo goboša ka mantšu?+O hlabošeditše lentšu la gago go mang?+Na o emišetša mahlo a gago godimo?+A ke re ke go Mokgethwa wa Isiraele!+23 O kwerile Jehofa ka baromiwa+ ba gago wa re:+‘Ka dikoloi tše dintši tša ntwa,Ke tla+ hlatlogela godimo ga dithaba+Dikarolong tša kgolekgole tša Libanoni;+Ke tla rema dihlare tša yona tše ditelele tša metsedara+ le dihlare tša yona tše dibotse tša mejunipere.+Ke tla fihla lefelong la yona la bodulo la kgolekgole, sethokgweng sa yona sa serapa sa dienywa.+24 Ge e le nna ke tla epa le go nwa meetse a šele,Ke tla gopiša mekero ka moka ya Nile ya Egipita ka bogato bja dinao tša ka.’+25 Na ga se wa kwa?+ Se ke seo ke bego ke dutše ke tla se dira+ go tloga mehleng ya kgale.Ke se rerile le go tloga mehleng e fetilego.+Bjale ke tla se phetha.+Wena o tla šwalalanya metse e šireleditšwego ya fetoga mekgobo ya mašope.+26 Badudi ba yona ba tla repha matsogo;+Ba tla tšhoga le go hlabja ke dihlong.+Ba tla etša dimela tša tšhemo le bjang bjo bonanana bjo botala,+Bjang bja ditlhaka tša dintlo+ ge bo tšhungwa ke phefo ya ka bohlabela.+27 Ke tseba gabotse+ go dula ga gago o kgosetše, go tšwa ga gago+ le go tsena ga gago,Le go nkgalefela ga gago,+28 Ka gobane go nkgalefela+ ga gago le go hlaba ga gago mokgoši go fihlile ditsebeng tša ka.+Ke tla tsenya kgwega nkong ya gago le tomo molomong wa gago,+Ka go gomišetša morago ka tsela yeo o tlilego ka yona.”+29 “‘Se e tla ba seka go wena:+ Lenyaga go tla jewa tše di metšego dipeung tše di wetšego fase,+ ngwageng wa bobedi gwa jewa mabele ao a imedišitšego; eupša ngwageng wa boraro le bjale peu,+ le bune gomme le bjale dirapa tša merara le je dienywa tša yona.+30 Bao ba phonyokgilego ba ntlo ya Juda, e lego bao ba šetšego,+ ba tla tsema medu fase gomme ka godimo ba enywe dienywa.+31 Ka gobane Jerusalema go tla tšwa mašaledi+ gomme bao ba phonyokgilego ba tla tšwa Thabeng ya Tsione.+ Seo se tla dirwa ke phišego+ ya Jehofa wa madira.32 “‘Ke ka baka leo Jehofa a boletšego mabapi le kgoši ya Asiria+ a re: “Kgoši e ka se tsene motseng+ wo, e bile e ka se betše mosebe+ go wona, goba ya o batamela ka kotse le ge e le go aga legora la go o rakelela.+33 E tla gomela morago ka tsela yeo e tlilego ka yona gomme e ka se tsene motseng wo, o re’alo Jehofa.+34 Ke tla lwela+ motse wo gore ke o phološe ka baka la ka+ le ka baka la Dafida mohlanka wa ka.”’”+35 Bošegong bjoo morongwa wa Jehofa a ya a bolaya ba dikete tše lekgolo-masomeseswai-hlano (185 000) mešašeng+ ya Baasiria.+ Mesong ge batho ba tsoga, ke ge ba hwetša bao ka moka ba hwile e le ditopo.+36 Ka gona Sanheribe+ kgoši ya Asiria a tloga,+ a sepela, a gomela morago gomme a dula Ninife.+37 Ya re ge a khuname ntlong ya Nisiroko+ modimo wa gagwe,+ barwa ba gagwe e lego Adirameleke le Sharetsere ba mo hlaba ka tšhoša,+ ke moka bona ba tšhabela nageng ya Ararate.+ Morwa wa gagwe Esara-hadoni+ a buša legatong la gagwe.


text:
MOROKAMI—KGATIŠO E ITHUTWAGO November 2012
Sehlogo se se hlalosa lebaka leo leina la Jehofa, morero wa gagwe le molao wa gagwe di lego bohlokwa. Se ahlaahla le lebaka leo Bakriste ba therešo ba swanetšego go katanela go ikokobetša le go lebalela ba bangwe.
“Nthute go Dira Thato ya Gago”
Re ka ekiša bjang Dafida gomme ra ba le pono ya Jehofa ka ditaba?
Tše di ba Tlaletšego di Ile tša Tlaleletša Moo go Hlaelago
Bakriste ba lekgolong la pele la nywaga ba ile ba beela meneelo ka thoko bakeng sa badiidi. Re ka dira bjang se se swanago?
Jesu o re Beetše Mohlala wa Boikokobetšo
Re ka holwa bjang ke tsela ya bophelo bja Jesu Kriste ya go ikokobetša?
Eba yo Monyenyane ka go Hlagolela Boikokobetšo
Re ka bonagatša bjang boikokobetšo ditswalanong tša rena le ba bangwe?
Dipotšišo tše Tšwago go Babadi
Mantšu a Jesu a mabapi le mpho ya go se be lenyalong ge e le gabotse a ra go re’ng?
O Ithuta Eng Tseleng ya Jehofa ya go Lebalela?
Tsela yeo Jehofa a ilego a swaragana le badiradibe nakong e fetilego e re ruta mo gontši ka go ikemišetša ga gagwe go lebalela.
Lebalelanang ka Bolokologi
Naganang kamoo re ka ekišago mohlala wa Jehofa wa go ikemišetša go lebalela.
‘E Bile Molaetša o Kaonekaone Woo o Kilego wa Kwewa’
Ka 1926, Barutwana ba Beibele, go etša ge Dihlatse tša Jehofa di be di bitšwa bjalo ka nako yeo, di be di na le diteišene tše nne tša radio metseng e mene ya Canada.


text:
TABA YA LETLAKALA LA KA NTLE | NA MODIMO O NA LE TABA LE WENA?
Modimo o a go Kwešiša
“Wena Jehofa, o mphetlekile gomme o a ntseba.”—PSALME 139:1.
LEBAKA LEO BA BANGWE BA BELAELAGO SE: Batho ba bantši ba nagana gore Modimo o lebelela batho e le badiradibe feela—ba sa hlwekago e bile ba sa swanelwe go šetšwa ke yena. Kendra, yoo a bego a gateletšegile monaganong, o ile a ikwa a na le molato ka gobane o be a sa fihlelele melao ya Modimo e phethagetšego. Ka baka leo, o itše: “Ke kgaoditše go rapela.”
SEO LENTŠU LA MODIMO LE SE RUTAGO: Jehofa o lebelela ka kua ga go se phethagale ga gago e bile o tloga a go kwešiša. Beibele e re: “O tseba gabotse kamoo re bopegilego ka gona, a gopola gore re lerole.” Go feta moo, ga se a re swara “go ya ka tšeo di lebanego dibe tša rena,” eupša ge re itshola o re lebalela ka kgaugelo.—Psalme103:10, 14.
Nagana ka Dafida, kgoši ya Isiraele yeo e tsopotšwego sehlogong sa pele sa lelokelelo le la dihlogo. Ge Dafida a be a rapela Modimo, o itše: “Mahlo a gago a mpone ke sa thoma go bopega, gomme ka pukung ya gago go be go ngwadilwe . . . Mphetleke o tsebe pelo ya ka, hle Modimo.” (Psalme 139:16, 23) Ee, Dafida o be a kgodišegile gore gaešita le ge a be a dirile sebe—ka dinako tše dingwe a sentše kudu—Jehofa o ile a lemoga pelo ya gagwe yeo e itsholago.
Jehofa o go kwešiša gakaone go phala motho le ge e le ofe. Beibele e re: “Motho o bona ponagalo ya ka ntle; eupša Jehofa yena o bona dipelo.” (1 Samuele 16:7) Modimo o tseba gabotse seo se dirago gore o itshware ka tsela e itšego—kamoo leabela, tsela yeo o godišitšwego ka yona, setlogo le semelo di go dirago motho yo o lego yena. O bona le go tšeela godimo motho yoo o katanelago go ba yena le ge o dira diphošo.
Lega go le bjalo, Modimo o diriša bjang kwešišo ya gagwe e tseneletšego ya seo o lego sona go go homotša?


text:
Phetolelo ya drug ka go Sesotho sa Leboa
drug
seokobatši
leinaPlural drugs
1seokobatši‘Drugs are highly addictive and very expensive’ — Diokobatši di a lematša ebile di bitša mašeleng a mantši‘Take your money, because I no longer sell guns, dagga or drugs’ — Tšea tšhelete ya gago, gobane dithunya, mabake le diokobatši ga ke sa rekiša
lediridrugging, drugged, drugs
1tagišaokobatša‘The rapist drugged his innocent victim by putting something in her drink’ — Sekatabatho se tagišitše motšwasehlabelo ka go mo tšhelela selotsoko ka senong sa gagwe


text:
DISWANTŠHO TŠA KGALE
Al-Khwarizmi
BATHO ba bantši ge ba kala boima bja mebele ya bona goba ba balela theko ya dijo, ba diriša dipalo tša Mahindu le Maaraba. Ke ka baka la’ng go dirišwa “dipalo tša Mahindu le Maaraba”? Mokgwa wa mehleng yeno wa go dirišwa ga dinomoro e lego lefela go fihla ka senyane go bonagala o thomile India gomme wa fetišetšwa ka Bodikela ke bangwadi ba kgale bao ba bego ba ngwala ka Searaba. Yo mongwe wa bangwadi ba tumilego e be e le monna yo a bitšwago Muhammad ibn-Musa al-Khwarizmi. Go ka direga gore o belegwe nageng yeo ga bjale e bitšwago Uzbekistan ka bo-780 C.E., gomme al-Khwarizmi o bitšwa “setsebi se segolo sa dipalo tša Searaba.” Go tlile bjang gore a retwe ka tsela ye?
“SETSEBI SA DIPALO TŠA SEARABA”
Al-Khwarizmi o ngwadile ka go dirišwa ga dinomoro tšeo di tlago ka morago ga fegelwana gomme a hlalosa le go phatlalatša mokgwa woo ka wona go ka rarollwago dipalo tše itšego. O ile a hlalosa mokgwa wo pukung ya gagwe ya The Book of Restoring and Balancing. Leina la Seisemane la dipalo la algebra le theilwe lentšung al-jabr leo le tšwago seretong sa Searaba sa Kitab al-jabr wa’l-muqabala. Mongwadi wa tša thutamahlale Ehsan Masood, o re Algebra e tšewa bjalo ka “sedirišwa se bohlokwa kudu sa dipalo seo se kilego sa hlangwa, seo se dirišwago dikarolong ka moka tša thutamahlale.” *
Mongwadi yo mongwe o ile a kwera ka gore: “Barutwana ba bantši ba sekolo se phagamego ba duma ge nkabe [al-Khwarizmi] a se a ka a itshwenya.” Lega go le bjalo, al-Khwarizmi o ile a re morero wa gagwe e be e le go hlalosa mekgwa e itšego gore a nolofatše dipalo tša kgwebo, tša go arolelana bohwa, tša go dira ditlhahlobo le tše dingwe.
Nywagakgolo ka morago, ditsebi tša dipalo tša ka Bodikela, go akaretša Galileo le Fibonacci, di be di reta al-Khwarizmi kudu ka ge a be a kgona go hlalosa dipalo ka mo go kwagalago. Ditlhaloso tša Al-Khwarizmi di dirile gore go ithutwe ka mo go oketšegilego ka dipalo tša algebra, arithmetic le trigonometry. Ka morago dipalo tša Trigonometry di ile tša thuša diithuti tša ka Bohlabela bja Magareng go balela dipalo tša dibopego tše itšego le mahlakore a dikhutlo-tharo le go kaonefatša thuto ya dinaledi. *
Algebra: “Sedirišwa se bohlokwa kudu sa dipalo seo se kilego sa hlangwa”
Bao ba dirišitšego mekgwa ya dipalo ya al-Khwarizmi ba tšweleditše mekgwa e mefsa ya go diriša dipalo tša go arola le go hlama ditsela tše difsa tša go balela bogolo bja dilo tše itšego. Bathadi ba dipolane le bao ba šomago go aga ba ka Bohlabela bja Magareng ba dirišitše mekgwa e bjalo e kaonefaditšwego pele ba ka Bodikela ba ka thoma go e diriša, ka ge ba be ba tlwaelane le yona nakong ya Dintwa tšeo go thwego ke tše Kgethwa. Ka morago ba ile ba boela dinageng tša gabo bona le thuto yeo ba e hweditšego go dirutegi tša mathopša le bafaladi ba Mamoseleme.
DIPALO TŠA SEARABA DI A PHATLALALA
Ge nako e dutše e eya, dipuku tša al-Khwarizmi di ile tša fetolelwa ka leleme la Selatine. Setsebi sa dipalo sa Motaliana e lego Fibonacci (mo e ka bago ka 1170-1250), yo gape a tsebjago e le Leonardo wa motseng wa Pisa, o ile a tuma ka go phatlalatša dipalo tša Mahindu le Maaraba ka Bodikela. O ile a ithuta ka tšona maetong a gagwe a tikologong ya Mediterranean gomme ka morago a ngwala kgatišo ya gagwe ya Book of Calculation.
Go tšere nywagakgolo gore ditlhaloso tša Al-Khwarizmi di tsebje gabotse. Eupša lehono ditlhaloso tšeo tša gagwe le dipalo tšeo di tswalanago le tšona di dirišwa kudu go tša thutamahlale le thekinolotši, re se sa bolela ka tša kgwebo le intaseteri.
^ ser. 5 Go dipalo tša lehono tša algebra, dinomoro tšeo di sa tsebjego di emelwa ke ditlhaka tše bjalo ka x goba y. Mohlala wa se ke palo x + 4 = 6. Go ntšha 4 ka mahlakoreng ka bobedi a palo ye, go bontšha gore x e lekana le 2.
^ ser. 7 Diithuti tša dinaledi tša Bagerika ke tšona di thomilego mokgwa wa go balela mahlakore le dibopego tša dikhutlo-tharo. Diithuti tša Mamoseleme di ile tša diriša dipalo tša trigonometry go tseba gore motse wa Mecca o thoko dife. Mamoseleme a rata go rapela a lebane le Mecca. Go ya ka setšo batho ba hwilego ba swanetše go bolokwa go lebana le Mecca le gona boraleselaga ba Mamoseleme ba lebana le motse wa Mecca ge ba hlaba diphoofolo.


text:
POLEDIŠANO LE MOAGIŠANI
Ke ka Baka la Eng Modimo a Dumelela Tlaišego?
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Michelle e etetše legaeng la mosadi yo a bitšwago Sophia.
MODIMO O IKWA BJANG KA GO TLAIŠEGA GA RENA?
Michelle: Thobela Sophia. Ke thabela gore ke go hweditše ka gae.
Sophia: Go thabile nna.
Michelle: Ge ke be ke le mo la mafelelo, re ahlaahlile taba ya kamoo Modimo a ikwago ka gona ka go tlaišega ga rena. * O boletše gore ke selo seo e lego kgale o ipotšiša ka sona, kudukudu ka morago ga gore mmago a gobale kotsing ya koloi. Go ba gona, mmago o ya bjang fela?
Sophia: O na le matšatši a gagwe. Lehono gona o tsogile gabotse.
Michelle: Ke thabela go kwa seo. E swanetše go ba e le tlhohlo e kgolo go dula o thabile boemong bjo bo swanago le bjo.
Sophia: Go bjalo. Ka dinako tše dingwe ke ipotšiša gore o tlo tlaišega go fihla neng.
Michelle: Ao ke maikwelo a tlhago. O tla gopola gore ge ke be ke go etetše, ke ile ka go šiela potšišo ya mabapi le lebaka leo ka lona Modimo a dumeletšego gore tlaišego e tšwele pele mola a na le matla a go e fediša.
Sophia: Ee, ke a gopola.
Michelle: Pele re ka ahlaahla karabo ya Beibele, anke re boeletše dintlha tše sego kae tšeo re boledišanego ka tšona nakong e fetilego.
Sophia: Go lokile.
Michelle: Ka mohlala, re ithutile gore gaešita le monna yo a botegago wa mehleng ya Beibele o ile a ipotšiša lebaka leo ka lona Modimo a dumelelago tlaišego. Lega go le bjalo, le ka mohla Modimo ga se a ka a mo omanyetša gore o botšišitše potšišo yeo, le gona Modimo ga se a ka a mmotša gore o be a upša a nyaka tumelo e oketšegilego.
Sophia: Ke be ke thoma go kwa ka seo.
Michelle: Gape re ithutile gore Jehofa Modimo o hloile go re bona re tlaišega. Ka mohlala, Beibele e re ge batho ba gagwe ba be ba tlaletšwe, “le yena o be a tlalelwa.” * Na ga se mo go homotšago go tseba gore Modimo o re kwela bohloko ge re tlaišega?
Sophia: Ee, go a homotša.
Michelle: Sa mafelelo, re ile ra dumelelana ka gore ka baka la matla a magolo ao Mmopi wa rena a nago le ona, ruri a ka kgona go tsena ditaba gare a fediša tlaišego ka nako le ge e le efe.
Sophia: Seo ke sona ke sa se kwešišego. Ke ka baka la’ng Modimo a dumelela dilo tše ka moka tše mpe di direga mola a na le matla a go ka di thibela?
KE MANG YO A BEGO A BOLELA THEREŠO?
Michelle: Re ka thoma go hwetša karabo ya potšišo ya gago ka go phetla pukung ya mathomo ya Beibele, e lego Genesi. Na o tlwaelane le taba ya Adama le Efa gotee le seenywa seo se ileditšwego?
Sophia: Ee, ke ithutile taba yeo sekolong sa Sontaga. Modimo o be a ba boditše gore ba se ke ba ja dienywa tša sehlare se se itšego, eupša ba ile ba fo ja dienywa tša sehlare seo.
Michelle: O opile kgomo lenaka. Bjale anke re ahlaahle ditiragalo tšeo di ilego tša lebiša sebeng sa Adama le Efa. Ditiragalo tšeo di sepedišana le potšišo ya mabapi le lebaka leo ka lona re tlaišegago. Hle anke o bale Genesi kgaolo 3, ditemana 1 go fihla ka 5?
Sophia: Go lokile. E re: “Bjale noga e be e le šedi kudu mo go diphoofolo ka moka tša naga tšeo Jehofa Modimo a di dirilego. Ka gona ya re go mosadi: ‘A ke therešo gore Modimo o itše le se ke la ja tše di tšwago sehlareng se sengwe le se sengwe sa mo serapeng?’ Ge noga e re’alo mosadi a re go yona: ‘Dienywa tša dihlare tša mo serapeng re ka di ja. Eupša ge e le mabapi le go ja dienywa tša sehlare seo se lego gare ga serapa, Modimo o itše: “Le se ke la ja tša sona, le se ke la se kgwatha le gatee e le gore le se ke la hwa.”’ Ge mosadi a re’alo noga ya re go yena: ‘Le ka se hwe lehu. Gobane Modimo o tseba gore ka lona letšatši leo le tlago go ja tša sona, mahlo a lena a tla bulega gomme la swana le Modimo, la tseba botse le bobe.’”
Michelle: Ke a leboga. Anke re hlahlobe ditemana tše ka nakwana. Sa pele, ela hloko gore noga e ile ya boledišana le mosadi, e lego Efa. Karolo e nngwe ya Beibele e bontšha gore ge e le gabotse e be e le Sathane Diabolo yo a bego a boledišana le yena a diriša noga. * Sathane o ile a botšiša Efa ka taelo ya Modimo mabapi le sehlare se itšego. Na o hlokometše gore Modimo o be a itše kotlo e tla ba efe ge e ba Adama le Efa ba be ba ka ja dienywa tša sona?
Sophia: Ba be ba tla hwa.
Michelle: O nepile. Ka gona, ka mantšu a gagwe a latelago, Sathane o ile a latofatša Modimo o šoro. Ela hloko seo a se boletšego ge a re: “Le ka se hwe lehu.” Sathane o be a re Modimo ke moaketši!
Sophia: Ga se ka ka ka kwa karolo yeo ya taba peleng.
Michelle: Le gona nakong ya ge Sathane a be a re Modimo ke moaketši, o ile a tsoša kgang yeo e bego e tla tšea nako gore e rarollwe. Na o kgona go bona lebaka la seo?
Sophia: Hmm. Ga ke kgonthišege ka seo.
Michelle: Go ba gona, mohlomongwe nka go direla mohlala ka se. A re re ka letšatši le lengwe ke tla go wena gomme ka go botša gore ke go feta ka matla. O be o tla mpontšha bjang gore ke fošitše?
Sophia: Ke nagana gore re be re tla swanelwa ke go dira moleko o itšego.
Michelle: Ee, go bjalo. Mohlomongwe re be re tla kgetha selo se itšego se boima ke moka ra bona gore ke mang yo a bego a ka kgona go se kuka. Ge e le gabotse, go bonolo go bona gore ke mang yo a nago le matla.
Sophia: Ke go topa nta thekeng.
Michelle: Eupša go thwe’ng ge e ba go e na le go go botša gore ke go feta ka matla, ke re ke botega go go feta? Yeo ke taba e nngwe, na ga go bjalo?
Sophia: Ee, ke nagana bjalo.
Michelle: Go ba gona, go botega ga se selo seo se swanago le matla, seo se ka hlatselwago ka go dira molekwana.
Sophia: Go bjalo.
Michelle: Ge e le gabotse, tsela e nnoši ya go rarolla bothata e be e tla ba gore go dumelelwe nako e lekanego gore e fete e le gore ba bangwe ba re šetše gomme ba bone gore ke mang yo a botegago e le ka kgonthe.
Sophia: Seo se a kwagala.
Michelle: Bjale, lebelela gape pego ye yeo e lego go Genesi. Na Sathane o ile a bolela gore o feta Modimo ka matla?
Sophia: Aowa.
Michelle: Modimo a ka be a ile a hlatsela le semeetseng gore o fošitše. Go e na le moo, Sathane o ile a bolela gore o botega go feta Modimo. Ge e le gabotse, o boditše Efa gore, ‘Modimo o le botša maaka, eupša nna ke le botša therešo.’
Sophia: Seo se a makatša.
Michelle: Ka gona, Modimo ka bohlale bja gagwe o be a tseba gore tsela e di phalago tšohle ya go rarolla bothata e be e tla ba ya gore a dumelele nako gore e fete. Mafelelong, go be go tla ba molaleng gore ke mang yo a bolelago therešo le gore ke mang yo a bolelago maaka.
KGANG E BOHLOKWA
Sophia: Eupša ka morago ga gore Efa a hwe, na seo ga se sa bontšha gore Modimo o be a bolela therešo?
Michelle: Ka tsela e itšego, go bile bjalo. Eupša tlhohlo ya Sathane e be e sa felele moo. Lebelela gape temana ya 5. Na o lemoga gore ke’ng se sengwe seo Sathane a se boditšego Efa?
Sophia: O mmoditše gore ge a be a ka ja dienywa tša sehlare seo, mahlo a gagwe a be a tla bulega.
Michelle: Ee, le gore o be a tla “swana le Modimo, [a] tseba botse le bobe.” Ka gona Sathane o ile a bolela gore Modimo o be a tima batho selo se itšego se sebotse.
Sophia: Ke a bona.
Michelle: Seo le sona e be e le tlhohlo e kgolo.
Sophia: O ra gore’ng?
Michelle: Sathane ka mantšu a gagwe, o be a bolela gore Efa—go akaretša le batho ka moka—o be a tla phela gabotse ntle le pušo ya Modimo. Tabeng ye le gona, Jehofa o be a tseba gore tsela e di phalago tšohle ya go rarolla tlhohlo yeo e be e tla ba go dumelela Sathane gore a leke go bontšha gore o be a rereša. Ka gona, Modimo o dumeletše Sathane gore a buše lefase le ka nakwana. Seo se hlalosa lebaka leo ka lona re bonago tlaišego e ntši gakaakaa—ke ka gobane Sathane ke yena mmuši wa kgonthe wa lefase le, e sego Modimo. * Eupša go na le ditaba tše dibotse.
Sophia: Ke dife?
Michelle: Beibele e ruta ditherešo tše tše pedi tše kgahlišago ka Modimo. Ya pele, Jehofa o tshwenyega ka rena ge re tlaišega. Ka mohlala, ela hloko mantšu a Kgoši Dafida, ao a ngwadilwego go Psalme 31:7. Dafida o ile a tlaišega kudu bophelong bja gagwe, eupša ela hloko seo a ilego a kgona go se botša Modimo ka thapelo. Ke kgopela gore o bale temana yeo hle.
Sophia: Go lokile. E re: “Ke tla thabela le go hlalalela botho bja gago, ka ge o bone mohlako wa ka; o tsebile ka tlalelo ya moya wa ka.”
Michelle: Ka gona, gaešita le ge Dafida a ile a tlaišega, o ile a homotšwa ke go tseba gore Jehofa o be a bona tšohle tšeo di bego di mo diragalela. Na o homotšwa ke go tseba gore Jehofa o bona tšohle, gaešita le bohloko bjoo re bo kwago bjoo batho ba bangwe ba ka no se bo kwešišego ka botlalo?
Sophia: Ee, seo se a homotša.
Michelle: Therešo ya bobedi e kgahlišago ke ya gore Modimo a ka se dumelele gore re tlaišege ka mo go sa felego. Beibele e ruta gore kgauswinyane o tla fediša pušo e kgopo ya Sathane. E bile o tla fedišetša sa ruri dilo ka moka tše mpe tšeo di diregilego, go akaretša le dilo tšeo di tlaišitšego wena le mmago. Na nka boa bekeng e tlago gomme ke go bontšhe lebaka leo ka lona re ka kgodišegago gore Modimo kgauswinyane o tla fediša tlaišego ka moka? *
Sophia: Tšeo e kwala e le ditaba tše dibotse.
Na go na le taba e itšego ya Beibele yeo o bego o dutše o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go botšiša yo mongwe wa Dihlatse tša Jehofa. O tla thabela go boledišana le wena ka ditaba tše bjalo.
^ ser. 7 Bona sehlogo se se rego, “Poledišano le Moagišani—Na Modimo o Tshwenyega ka go Tlaišega ga Rena?” ka go tokollo ya makasine wo ya July 1, 2013. E hwetšagala gape go www.jw.org/nso.
^ ser. 17 Bona Jesaya 63:9.
^ ser. 26 Bona Kutollo 12:9.
^ ser. 61 Bakeng sa tsebišo e oketšegilego, bona kgaolo 9 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa. E hwetšagala gape go www.jw.org/nso.


text:
LEMETLETŠO
Go Rarolla Dingangišano Ditabeng tša Kgwebo
Ka ge go begilwe go 1 Bakorinthe 6:1-8, moapostola Paulo o ile a bolela ka go sekišana mo go bago gona magareng ga badumedigotee. O ile a nyamišwa ke gore Bakriste ba bangwe kua Korinthe ba be ba “beta pelo [ba] ya kgorong ya tsheko pele ga batho ba sa lokago.” (Temana 1) Paulo o ile a nea mabaka a kwagalago ao Bakriste ba sa swanelago go sekišana dikgorong tša tsheko tša lefase, eupša go e na le moo ba rarolle dingangišano ka go latela tlhahlo e neilwego ka phuthegong. Anke re eleng hloko mabaka a mangwe ao a dirilego gore go newe keletšo ye e buduletšwego, ke moka re hlahlobe maemo a mmalwa ao ka go se lebanye a sa akaretšwego ke taelo ye.
Ge e ba re na le taba ya kgwebo yeo re ngangišanago ka yona le modumedigotee le rena, sa pele re tla nyaka go swaragana le ditaba tše ka tsela ya Jehofa, e sego ya rena. (Diema 14:12) Ka ge Jesu a bontšhitše, go kaone go lokiša ditaba ka go akgofa pele ga gore di fetoge kgang e kgolo. (Mateo 5:23-26) Lega go le bjalo, go a nyamiša gore Bakriste ba bangwe ba ile ba ba manganga ka mo go feteletšego, moo ba ilego ba išana dikgorong tša tsheko. Paulo o itše: “Gore le a sekišana ruri go bolela gore le fentšwe ka mo go feletšego.” Ka baka la’ng? Lebaka le legolo ke gore go išana kgorong ya tsheko mo go bjalo, go ka senya botumo bjo bobotse bja phuthego le bja Modimo yoo re mo rapelago. Ka gona, re tšeela godimo potšišo ya Paulo e rego: “Ke ka baka la’ng le sa upše la dumela go radiiwa?”—Temana 7.
Paulo o ile a ba a bolela gore Modimo o neile phuthego yeo tokišetšo e botse ya go rarolla dingangišano tše dintši. Bagolo ke banna ba Bakriste bao ba hlalefišitšwego ke tsebo ya bona ya ditherešo tša Mangwalo, gomme Paulo o bolela gore ba “[kgona] go ahlola magareng ga bana babo” bona ge go tliwa“[ditabeng] tša bophelo bjo.” (Ditemana 3-5) Jesu o bontšhitše gore dingangišano tšeo di akaretšago dibe tše dikgolo tše bjalo ka go thomeletša le bomenetša, di swanetše go rarollwa ka go latela thulaganyo ya megato e meraro: wa pele, ka go katanela go rarolla taba le nnoši; wa bobedi, ge e ba mogato wa pele o folotša, tlišang hlatse e tee goba tše pedi; wa boraro, ge e ba mogato wa bobedi o folotša, išang taba yeo go bagolo bao ba emelago phuthego.—Mateo 18:15-17.
Ke therešo gore bagolo ba Bakriste ga se boramolao goba borakgwebo le gona ga go nyakege gore ba itshware ka tsela yeo. Ga se bona bao ba beago melao yeo bana babo rena ba swanetšego go e latela ge ba lokiša dingangišano tša kgwebo magareng ga bona. Go e na le moo, ba tsoma go thuša batho ka moka bao ba akaretšwago gore ba diriše Mangwalo le go fihlelela tharollo ka khutšo. Melatong e raraganego, ba ka botšiša molebeledi wa tikologo goba ofisi ya lekala ya Dihlatse tša Jehofa. Lega go le bjalo, go na le maemo ao a sa akaretšwego ke keletšo ya Paulo. A mangwe a ona ke afe?
Mabakeng a mangwe, go išana kgorong ya tsheko e ka no ba mogato o swanetšego go latelwa goba o nyakegago go ya ka molao e le gore go fihlelelwe tharollo e botho le ya khutšo. Ka mohlala, go išana dikgorong tša tsheko e ka no ba yona tsela feela ya go hwetša lengwalo la tlhalo, tshwanelo ya motswadi ya go hlokomela ngwana, ditefo tša go hlokomela molekane ka tša ditšhelete, ditefo tše tšwago go inšurense, go lokeletšwa lelokelelong la baadimiši bao dikgwebo tša bona di phuhlamego gotee le go kgonthiša ka molao go ba ga kgonthe ga mangwalo a dikabo tša bohwa. Le gona go na le maemo ao ngwanabo rena a ka ikwago a gapeletšega gore a itšhireletše ka go gata mogato wa molao ge a išwa kgorong ya tsheko. *
Ge e ba go sekišana mo go bjalo ga bana babo rena go sa dirwe ka ditshele, ba ka no se tshele keletšo e buduletšwego ya Paulo. * Lega go le bjalo, taba e tlago pele go Mokriste ke go kgethagatšwa ga leina la Jehofa le khutšo gotee le botee bja phuthego. Sa pele le sa bohlokwa ke gore balatedi ba Kriste ba hlaolwa ka lerato la bona, gomme “lerato . . . ga le nyake tša go ikhola.”—1 Bakorinthe 13:4, 5; Johane 13:34, 35.
^ par. 2 Maemong ao a sa tlwaelegago, Mokriste a ka direla Mokriste yo mongwe sebe se segolo—se bjalo ka go kata, go hlasela, polao goba bohodu. Maemong a bjalo, e ka se be go tshela molao wa Bokriste gore taba yeo e begwe balaoding, gaešita le ge go dira bjalo go ka feleletša ka gore molato woo o sekwe kgorong ya tsheko goba gore motho a bewe molato wa bosenyi.
^ par. 3 Bakeng sa tsebišo e oketšegilego, hle bona Morokami wa March 15, 1997, matlakala 17-22, le Morokami wa October 15, 1991, matlakala 25-28.


text:
MOLAWANA WA MAITSHWARO LE LENGWALO LA TUMELELO YA DITIRELO
MWEB e ikamanya le Molawana wo wa Maitshwaro woo o kgethago maemo a motheo a maitshwaro ao MWEB e phegellago go a latela go gorošeng ditirelo ka baikamanyi ba yona.
MWEB e kgobokantše Molawana wo wa Maitshwaro go ya ka ditlhahlo le maemo a motheo a Melao ya baikamanyi yeo e kgethilwego ke Bolaodi bjo bo Ikemego bja Dikgokaganyo bja Afrika Borwa (“Bolaodi”) ka mo gare ga Tsebišo ya 1740 ya 2007 yeo e gatišitšwego ka gare ga Kuranta ya Mmušo ya bo 30553 ya di 7 Desemere 2007 le Tsebišo ya 272 ya 2008 yeo e gatišitšwego ka gare ga Kuranta ya Mmušo ya bo 30792 ya di 25 Fepereware 2008, ka go latelana.
1. Boitlamo bja Bohlokwa
MWEB e:-
1.1 tla dira ka mokgwa wo o swanetšego, go nyakegago gape wa maikarabelo go dikamano ka mokatša yona le baikamanyi le bao ba ratago go ba badiriši ba yona;
1.2 tla netefatša gore ditirelo ka moka le ditšweletšwa di kgotsofatša dihlathollelo tšeo di lego ka gare ga dilaesense tša MWEB gape le go Melao ka moka le melawana ya go elana le seo;
1.3 ka se kgetholle ka mo go sego gwa swanela kgahlanong le go ba magareng ga baikamanyi ba yona le bao ba ratago go ba baikamanyi go ya ka mmala, bong, mengwaga, bodumedi, tumelo, bogolofadi, tlhago ya setšo goba moo motho a ikgethelago bong;
1.4 tla bontšha hlompho ye kgolo le hlokomelo ge go šomišanwa le badiriši ba yona;
1.5 tla fa baikamanyi ba yona le bao e tla bago badiriši tshedimošo mabapi le ditirelo le theko ya tšona;
1.6 tla kgopelwa go fa baikamanyi ba yona le bao e tla bago baikamanyi tlhahlo mabapi le dinyakwa tša bareki ba yona ka nako ya kgopelo;
1.7 tla lota tshedimošo ka ga dintlha tša bona tša sephiri; le
1.8 go eletša baikamanyi go fetišetša sello go Bolaodi, moo MWEB e šitilwego go rarolla sello go fihlelela kgotsofalo ya modiriši.
2. Ditokelo tša moreki
Ditokelo tša gago go ya ka ditirelo tše MWEB e fanago ka tšona di akaretša (ntle le tšhitišo) tokelo ya go:
2.1 fiwa tirelo yeo e nyakegago ntle le kgethollo yeo e sego ya maleba;
2.2 kgetha mogorošatirelo wa kgetho ya gago;
2.3 amogela khophi ya Molawana wo wa Maitshwaro le Lengwalo la tumelelo ya Ditirelo ka Sekgowa gape le ka e 1 (tee) ya dipolelo tša semolao go ya ka ge e kgethilwe ke MWEB;
2.4 direkhoto tša phihlelelo le nyakišišo gammogo le tshedimošo yeo e swerwego ke MWEB;
2.5 tšhireletšo ya dintlha tša motho, tšeo di akaretšago tokelo ya go se rekišetše baamegi ba bangwe ntle le tumelelo ya gago dintlha tša gago;
2.6 bega sello; le
2.7 go lokiša
3. Kgorošo ya Tshedimošo
3.1 Tshedimošo yeo e lego mabapi le go fetafetana ga ditirelo, ditšweletšwa le dikgoboko tša dikholego tša go di fiwa, tekanyetšo, dikotlo le ditefelo tšeo di amegago go ditirelo tša MWEB, ditšweletšwa le dikgoboko tša dikholego gotee le mabaka le melawana yeo e amegago go ditirelo, ditšweletšwa le dikgoboko tša dikholego tša MWEB, pholisi ya sephiri ya MWEB, pholisi ya tefelo tša MWEB le dintlha tša dikgokaganyo tšeo di amegago di gona:
3.1.1 go letlakala la rena go www.mweb.co.za;
3.1.2 ka fase ga “Ditsebišo tša Semolao” go letlakala la rena;
3.1.3 go diforomo tša kgopelo tšeo go nyakegago gore ditlatšwe gore go amogelwe tirelo; le
3.1.4 go dipapatšo le matsapa a papaletšo.
3.2 Ditshepedišo tša ditefelo le dillo di hwetšagala ka gare ga Molawana wo.
3.3 Re tla go fa lenaneo leo le beakantšwego ka dintlha goba setlankana sa go laetša tirelo ge se kgopelwa.
3.4 Kgopelo ya gago ya Tirelo goba setšweletšwa e ka dirwa go ya ka taetšo ya mokitlana goba tiro ya go ahlaahla kotsi. Se se ra gore MWEB e ka kgopela le go amogela tshedimošo ya gago ya sephiri, Tshedimošo ya Mokitlana wa Moreki le Tshedimošo yeo e kgethilwego (bjalo ka ge e hlalositšwe ka go Molao wa Bosetšhaba wa Mokitlana wa 2005) (“Kahlaahlo ya Tshedimošo”) go tšwa go dipirotšeo di ngwadišitšwego tša mekitlana e le go phethagatšo leano la teko ya mašeleng e lego lekola gore a na o tla kgona go phethagatšo boitlamo bja gago go ya ka kwano yeo e tsenetšwego.
3.5 MWEB e filwe maatla a go dira tsela ya go hlahloba mašeleng nako le nako go o dira kgopelo ya Tirelo/setšweletšwa le sekgoboko sa dikholego.
4. Boemo bja motheo ge go lebeletšwe ditirelo tšeo di abjago ke MWEB
4.1 MWEB e tla leka go hwetša kelo ya 100% ya katlego go ka fihlelela dikgopelo tša lena tša ditirelo.
4.2 MWEB e tla araba tekano ya metsotso ye 3 (meraro) go mogala wo mongwe le wo mongwe wo o lebišitšwego go lefelong la go ba tshedimošo la MWEB.
4.3 Lefelo la rena la Hlokomelo ya Dikgokaganyo tša ilektroniki le šoma diiri tše 24 (masomepedinne), matšatši a 7 (šupa) a beke.
4.4 Go tlaleletša Lefelo la rena la Hlokomelo ya Dikgokaganyo tša ilektroniki, MWEB e diriša lefelo la badiriši la maikemišetšo go amogela le go rarolla dipelaelo tša baletši le mathata a ditirelo.
5. Ditsela tša Rarolla Dipelaelo tša Ditefelo
5.1 Go nyakega gore le lebiše dillo tša ditefelo go complaints@mweb.co.za. Go nyakega gore sello e tle le tše di latelago:
5.1.1 kgatišo ya tefelo yeo go bolelwago ka yona goba dintlha tša yona, go fa mohlala, nomoro ya tšhupamolato,
5.1.2 lebaka la go gana;
5.1.3 tefelo yeo e ganwago; le
5.1.4 tshedimošo ya go tlaleletša goba mangwalo, ge a le gona.
5.2 MWEB e tla fihlelela maikemišetšo go lebeletšwe sello ka tefelo gomme ya boledišana le wena ka sephetho sa yona ka nako ya matšatši a lesomenne (14) a mošomo ge ba se na go hwetša sello sa gago.
5.3 O ka leba go Balaodi go ka hwetša tharollo ya kgakgano, ge o sa kgotsofatšwa ke dipoelo ka fao di laeditšwego ke MWEB.
5.4 Sello se tla lebišwa go Komiti ya Dipelaelo le Tumelelo ya Bolaodi go lebeletšwe karolo ya 17 (H) ya Molao wa ICASA mo tiragalong fao kgakgano e sa rarollwago ke Bolaodi ka bo bjona bjalo ka ge e akantšwe mo go lefokwana la 5.4.
6. Tshepedišo ya dipelaelo, tharollo le tshepedišo ya tlhathollo
6.1 Dillo ka moka ntle le tša ditefelo di swanetše go išwa go MWEB gomme di tla šongwa ke MWEB go ya ka fao lefokwana la 6 le hlalosago.
6.2 Le kgopelwa go re fa sebaka sa go rarolla dillo pele le etla go Bolaodi.
6.3 Le kgopelwa go lebiša sello go complaints@mweb.co.za. Sello sa gago se swanetše go akaretša tše di latelago:
6.3.1 leina la gago le sefane;
6.3.2 nomoro ya tšhupamolato;
6.3.3 letšatši leo sello se rotogilego ka lona; le
6.3.4 hlaloso ye kopana ya seo se rotošitšego sello.
6.4 MWEB e tla dumela kamogelo ya sello sa gago ka nako ya matšatši a mararo (3) a mošomo a ge sello se amogetšwe.
6.5 MWEB e tla rarolla sello sa gago semmušo ka tsela ya go ngwala ka nako ya matšatši a 14 (lesomenne) a mošomo a go amogela sello, goba go ya le ka nako ye telele yeo re ka kwanago ka fase ga mabaka ao kwano ya sello go fa mohlala (efela ntle kiletšo) ka matsogong a moabi wa ditirelo goba mothuši wa moabi.
6.6 O ka ya go Bolaodi go hwetša tharollo ya sello, ge o sa kgotsofalela dipoelo go ya le ka fao e phethilwego ke MWEB.
6.7 Pelaelo e tla lebišwa go Lekgotla la Dipelaelo le Tumelelo la Bolaodi go ya ka karolo ya 17 (H) ya Molao wa ICASA mo tiragalong fao kgakgano e sa rarollwago ke Bolaodi ka bo bjona bjalo ka ge e akantšwe mo go lefokwana la 6.5.


text:
Peakanyo ya lenaneo la tekodišišo la tulo ya gago ya Tlelapo ya go Bala Bjale ka ge o beakanya tulo ya lena, hlokomela mabaka a bjalo ka sebaka seo le kopanelago go sona, mengwaga ya bana ba gago, bogolo bja sehlopha sa gago le nako ye e lego gona.
o Tšea sephetho sa gore ke dipapadi le dikoša dife tše di tlago šomišwa o Kgetha kanegelo goba dikanegelo tše tlago balwa le/go anegwa o Tšea sephetho sa gore ke mang yo a tlago bala le/goba go anega dikanegelo o Humana gore ke nako ye kaakang yeo o tlago e hloka go dipapadi, difela le dikanegelo o Tšea sephetho sa gore ke mongwalo ofe le mešongwana efe yeo e amanago le dikanegelo tše di tlago dirwa o Tšea sephetho sa gore o tla laletša bana go bala ka dipedi le ka go ikemela ka tulong ye o Humana gore ke nako ye kaakang yeo le tlago e hloka bakeng sa mešongwana goba go bala ka dipedi le ka go ikemela o Lekola dipolelo tšeo le tla di šomišago go dikanegelo goba mešongwana ye mengwe le ye mengwe o Dira bonnete bja gore o ngwetše fase peakanyo ya gago ya tulo o Lekola gore o na le ditlabakelo ka moka tšeo o tlago di hloka bakeng sa tulo o Beakanya gore bana ba humane seneke (ge e le gore o fana ka sona) o Kgonthišiša gore ke baithaopi bafe bao ba tlago ba gona.
Published on Oct 3, 2012


text:
Kgaolo 107: Stefano o Kgatlwa ka Maswika
MONNA yo a khunamego mo ke Stefano. E be e le morutiwa yo a botegago wa Jesu. Eupša bona seo gona bjale se mo diragalelago! Banna ba ba mo kgatla ka maswika a magolo. Ke ka baka la’ng ba be ba hloile Stefano gakaakaa moo ba bilego ba mo dira selo se se sešoro? Anke re bone.
Modimo o be a dutše a thuša Stefano go dira mehlolo e makatšago. Bjale banna ba ba be ba sa rate seo, ka gona ba ile ba ngangišana le yena ka go ruta ga gagwe batho therešo. Eupša Modimo a mo nea bohlale bjo bogolo gomme Stefano a bontšha banna ba gore ke kgale ba ruta batho maaka. Se se ile sa ba galefiša kudu le go feta. Ka gona ba mo swara, ke moka ba bitša batho ba itšego gore ba tle ba bolele maaka ka yena.
Moperisita yo a phagamego a botšiša Stefano a re: ‘Na dilo tše ba di bolelago ka wena ke therešo?’ Stefano a araba ka go nea polelo e botse yeo e theilwego Beibeleng. A phetha polelo yeo ka go bolela gore ke kgale batho ba babe ba hloile baporofeta ba Jehofa. Ke moka a re: ‘Le fo swana le batho bao. Le bolaile Jesu mohlanka wa Modimo e bile ga se la kwa melao ya Modimo.’
Se se ile sa galefiša baetapele bao ba bodumedi kudu! Ba lomaganya meno ka kgalefo. Eupša Stefano a lebelela legodimong gomme a re: ‘Bonang! Ke bona Jesu a eme ka letsogong la le letona la Modimo legodimong.’ Ge banna ba ba ekwa se, ba thiba ditsebe tša bona ke moka ba kitimela go yena. Ba mo swara gomme ba mo gogela ka ntle ga motse.
Banna ba ba apola diaparo tša bona ba di nea lesogana leo le bitšwago Saulo gore le di hlokomele. Na o bona Saulo mo seswantšhong? Ka morago ga moo, ba bangwe ba bona ba thoma go kgatla Stefano ka maswika. Stefano a khunama, bjalo ka ge o mmona mo, ke moka a rapela Modimo a re: ‘Jehofa, o se ke wa ba otla ka baka la sebe se sa bona.’ Stefano o be a tseba gore ba bangwe ba banna ba ba be ba arošitšwe ke baetapele ba bodumedi. Ka morago ga ge a boletše seo, a hwa.
Ge motho yo mongwe a go dirile selo se sebe, na o leka go itefeletša goba wa kgopela Modimo gore a mo otle? Se ga se seo Stefano goba Jesu ba se dirilego. Ba be ba swara batho ba bangwe gabotse gaešita le ge batho bao ba be ba ba swara gampe. Anke le rena re leke go latela mohlala wa bona.
Ditiro 6:8-15; 7:1-60.
Dipotšišo
- Stefano e be e le mang, gomme Modimo o be a dutše a mo thuša go dira’ng?
- Ke’ng seo Stefano a ilego a se bolela seo se ilego sa galefiša baetapele ba bodumedi kudu?
- Ge banna ba bangwe ba be ba gogetše Stefano ka ntle ga motse, ba ile ba mo dira’ng?
- Monna yo a emego kgauswi le diaparo mo seswantšhong ke mang?
- Ke’ng seo Stefano a ilego a se botša Jehofa ka thapelo pele ga ge a ka hwa?
- E le go ekiša Stefano, ke eng seo re swanetšego go se dira ge motho yo mongwe a re dira selo se sebe?
Dipotšišo tša tlaleletšo
- Bala Ditiro 6:8-15.
Ke mekgwa efe ya bofora yeo baetapele ba bodumedi ba ilego ba e diriša go leka go emiša modiro wa go bolela ditaba tše dibotse wa Dihlatse tša Jehofa? (Dit. 6:9, 11, 13)
- Bala Ditiro 7:1-60.
Ke’ng seo se ilego sa thuša Stefano gore a atlege go lwela ditaba tše dibotse pele ga kgoro ya Sanhedrine, gomme re ka ithuta’ng mohlaleng wa gagwe? (Dit. 7:51-53; Baroma 15:4; 2 Tim. 3:14-17; 1 Pet. 3:15)
Ke boemo bofe bja kgopolo bjo re swanetšego go ba le bjona ka batho bao ba ganetšago modiro wa rena? (Dit. 7:58-60; Mat. 5:44; Luka 23:33, 34)


text:
Ka letšatši le lengwe Kgogotshadinyana o ile a tšwa go nyaka dijo. O be a sepela katlase ga sehlopha sa mehlare ya marula, ge ka pejana go kwagala THWAA! – seenywago tšwa go o mongwe wa mehlare sa wela hlogong ya gagwe.
“Joo! Selo se sengwe se wetše hlogong ya ka!” gwa kokoretša Kgogotshadinyana. Olebeletše godimo gomme a se bone selo ge e se leratadima. “Joo ke mehlolo ye,” gwabolela Kgogotshadinyana. “E swanetše go ba e le leratadima. Leratadima le wela fase. Ke swanetše go yo botša kgoši.” Ka fao a tloga a re kokoko, kokoko, a kokoretša gommeka morago a kopana le Mokoko o kobola ka tšhemong.
Mokoko a lebela godimo ge a fetša go kobola. “O ya kae, Kgogotshadinyana?” a botšiša.
“Ke ile go botša kgoši gore leratadima le wela fase,” gwa hlaloša Kgogotshadinyana.
“Seo ke semaka ruri! Nka ya le wena go botša kgoši ditaba tše?” gwa botšiša Mokoko.
“Ee,” a realo Kgogotshadinyana, “o ka ya le nna.”
Ka fao Kgogotshadinyana le Mokoko ba ya go botša kgoši gore leratadima le wela fase. Ba be ba sepela mmogo ba kokoretša le go kobola, gomme ka morago ba kopana leLepidibidi leribeng la letamo la polasa.
“Le ya kae, Kgogotshadinyana le Mokoko?” gwa botšiša Lepidibidi.
“Re ile go botša kgoši gore leratadima le wela fase,” gwa hlaloša Kgogotshadinyana.
“Seo ke semaka ruri! Nka ya le lena go botša kgoši ditaba tše?” gwa botšiša Lepidibidi.
“Gabotse fela,” gwa realo Kgogotshadinyana le Mokoko. “Eya le rena.”
Ka fao Kgogotshadinyana, Mokoko le Lepidibidi ba ya go botša kgoši gore Leratadimale wela fase. Ba be ba sepela mmogo ba kokoretša, kobola le go koakoa gomme kamorago ba kopana le Legantshe.
“Le ya kae?” gwa botšiša Legantshe.
“Re ile go botša kgoši gore leratadima le wela tlase,” gwa hlaloša Kgogotshadinyana.
“Nka ya le lena?” gwa botšiša Legantshe.
“Ee,” gwa relao Kgogotshadinyana, Mokoko le Lepidibidi.
Ka fao Kgogotshadinyana, Mokoko, Lepidibidi le Legantshe ba ya go botša kgoši goreleratadima le wela fase. Ba be ba sepela mmogo ba kokoretša, kobola, koakoa le gohohonka, gomme ka morago ba kopana le Lekalakune.
“Le ya kae ka moka?” gwa botšiša Lekalakune.
“Re ile go botša kgoši gore leratadima le wela fase,” gwa hlaloša Kgogotshadinyana.
“Nka ya le lena?” gwa botšiša Lekalakune.
“Aowi ee, ka nnete o ka no ya,” gwa relao Kgogotshadinyana, Mokoko, Lepidibidile Legantshe.
Ka fao Kgogotshadinyana, Mokoko, Lepidibidi, Legantshe le Lekalakune ba ya gobotša kgoši gore Leratadima le wela fase. Ba be ba sepela mmogo ba kokoretša, kobola, koakoa, hohonka le go gabura, gomme ka morago ba kopana le Phukubje.
Gwa botšiša Phukubje, “Le ya kae, Kgogotshadinyana, Mokoko, Lepidibidi, Legantshe le Lekalakune?”
“Phukubje,” ba realo, “re ile go botša kgoši gore leratadima le wela fase.”
“Ao! Efela ye ga se tsela ya go ya go kgoši,” gwa realo Phukubje. “Ke tseba tsela yamaleba. Nka le bontšha?”
“Ee, hle, Phukubje,” ba araba.
“Bjale ntateleng,” a realo Phukubje. “Tsela ke ye, ya ka pejana!”
Ka fao Kgogotshadinyana, Mokoko, Lepidibidi, Legantshe, Lekalakune le Phukubjeba ile go botša kgoši gore leratadima le wela fase ka moka. Ba sepetše sebaka gofihlela ba fihla moleteng wo mosesane gape wa leswiswi. Bjale, se ke lebati la lewala Phukubje. Efela Phukubje a re, “Se ke tsela ya go kgaoletša go ya go kgorongya kgoši. E se kgale le tla fihla ge le ka ntatela. Ke tla tsena pele gomme lena leswanelwa ke go ntatela.”
“Re a leboga,” gwa realo Kgogotshadinyana, Mokoko, Lepidibidi, Legantshele Lekalakune.
Ka fao Phukubje ya tsena ka leweng la yona. Ga se a ye go fihla mafelelong. O ile aema gare ga tsela gomme a retologa go ba emela. Mafelelong a bona Lekalakune aetla ka moleteng wa leswiswi ka leweng. Lekalakune ga se a fihle kgole ge ka pejanaPhukubje a mo phuthuma gomme a ntšha ntšhuhla ka botlalo ya mafofa.
“Joo aowa!” gwa gabutša Lekalakune. “Aowa, aowa, aowa!” A retologa gore atšhabe ka leweng gomme a thula Legantshe thwii. Legantshe a retologa a thulaLepidibidi. Lepidibidi a retologa a thula Mokoko. Mokoko a retologa a thulaKgogotshadinyana. Gomme Kgogotshadinyana? Kgogotshadinyana a wa PHU! mo fase.
Ka pejana a tshelela godimo, gomme yo mongwe le yo mongwe wa bona atšhaba ka leweng ka lebelo ka mo a ka kgonago! Ba kitima le go kitima go fihlelamafelelong, Kgogotshadinyana, Mokoko, Lepidibidi, Legantshe le Lekalakuneba fihla gae ka polokego ba fufuletšwe le go hemelana. Gomme ke fao badutšego gona.
Ga se ba ka ba tshepa Phukubje gape. Ka nnete, ga go le o tee wa bona yo afihlilego kgorong ya kgoši gomme ga go motho yo a ilego a botša kgoši goreleratadima le wela fase le gatee.
Gomme … o akanya eng? Go fihla nankhono, ga se nke le dire.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 74:1-23
Maskile.* Psalme ya Asafa.+74 Wena Modimo, o re’ng o re lahletše sa ruri?+Go re’ng bogale bja gago bo duletše go tukela dihuswane tša mafulo a gago?+2 Gopola phuthego ya gago yeo o ikhweleditšego yona kgalekgale,+Moloko woo o o lopolotšego gore e be bohwa bja gago,+Le Thaba ye ya Tsione yeo o dulago go yona.+3 Phagamiša dikgato tša gago o di iše mašopeng a sa ruri.+Lenaba le swere gampe selo se sengwe le se sengwe sa lefelong le lekgethwa.+4 Bao ba bontšhago gore ba go hloile ba goba mogobo ba le lefelong la gago leo go kopanwago go lona.+Ba itlhometše dika.+5 Ba tumile gampe go etša bao ba emišetšago dilepe tša bona godimo go rema dihlašana.6 Bjale mekgwaro ya lona ka moka ba e gwarile ka diletswana le dinoto.+7 Ba lahletše sekgethwa sa gago mollong.+Ba gobošitše taberenakele ya leina la gago ka go e lahlela mo fase.+8 Bona gaešita le bana ba bona ba boletše ka go kwana pelong ya bona ba re:“Mafelo ka moka a Modimo ao go kopanwago go ona a a fišwe nageng.”+9 Ga se ra bona dika tša rena; ga go sa hlwa go na le moporofeta,+Le gona ga go le o tee mo go rena yo a tsebago gore go tla ba bjalo go fihlela neng.10 Wena Modimo, moganetši o tla go goboša go fihla neng?+Na lenaba le tla nyatša leina la gago ka mo go sa felego?+11 Go re’ng o sa dire selo ka seatla sa gago, sona seatla sa gago sa le letona, seo o se tlošitšego+Sehubeng sa gago, ge e le mo bjale re tla fedišwa?12 Lega go le bjalo, Modimo ke Kgoši ya ka go tloga kgalekgale,+Yena Yo a tlišago phološo e kgolo lefaseng.+13 Wena ka bowena o huduile lewatle ka matla a gago;+Dihlogo tša diphedi tše dikgolokgolo tša ka lewatleng o di pšhatlaganyeditše ka meetseng.+14 Wena ka bowena o rathagantše hlogo* ya Lebiathane.*+O e neile batho gore e be dijo tša bona, wa e nea bao ba dulago ditikologong tšeo di se nago meetse.+15 O phutše mothopo gomme meetse a elela go etša lefula;+Wena ka bowena o gopišitše dinoka tše di dulago di elela.+16 Mosegare ke wa gago; bošego le bjona ke bja gago.+Wena ka bowena o lokišeditše gore go be le seediši, lona letšatši.+17 Ke wena o beilego mellwane ka moka ya lefase;+Ke wena o dirilego gore go be le selemo le marega.+18 Gopola gore: Lenaba lona le go gobošitše, wena Jehofa,+E bile batho ba go hloka tlhaologanyo ba nyaditše leina la gago.+19 O se ke wa nea sebata moya wa leebakgorwana la gago.+O se ke wa lebalela sa ruri bophelo bja batho ba gago bao ba hlakago.+20 Šetša kgwerano yeo o e dirilego le rena,+Gobane mafelo a leswiswi a lefaseng a tletše madulo a bošoro.+21 Anke yo a nyamilego o šoro a se gomele morago a hlabja ke dihlong.+Anke mohlaki le modiidi ba tumiše leina la gago.+22 Ema hle Modimo, o ikemele tshekong.+Gopola kgobošo yeo yo a hlokago tlhaologanyo a go gobošitšego ka yona letšatši ka moka.+23 O se ke wa lebala lentšu la bao ba bontšhago gore ba go hloile.+Lešata la bao ba go tsogelago matla le rotoga le sa kgaotše.+
Mengwalo ya tlase
^ Bona mongwalo wa ka tlase wa mantšu a ketapele go Ps 32.


text:
Temana ya Ngwaga ya 2016
“Lerato la lena la borwarre a le tšwele pele.”—Baheberu 13:1
“Ba bantši ba tla . . . hloyana. . . . Lerato la ba bantši le tla fola.” (Mat. 24:10, 12) Mantšu a a Jesu a boletše e sa le pele gore batho bao ba bego ba tla phela mengwageng ya pele ga ge Jerusalema e fedišwa ka 70 C.E. ba be ba ka se be le lerato. Eupša barutiwa ba Kriste bona ba be ba tla tsebja ka lerato leo ba le bontšhago. (Joh. 13:35) Bakriste ba Baheberu kua Jerusalema ba swanetše go ba ba ile ba kgothatšega kudu ge ba be ba bala mantšu a Paulo ao go ona a ilego a ba reta ka ge ba na le lerato gomme a ba kgothaletša gore ba tšwele pele ba le bontšha!
Lehono, re phela nakong ya ge tshepedišo ka moka ya dilo ya Sathane e le kgauswi le go fedišwa. Ka go swana le bana babo rena ba lekgolong la pele la nywaga, re phela gare ga batho bao ba ratago tšhelete, maipshino le bao ba ithatago eupša ba sa rate Modimo le baagišani ba bona. (2 Tim. 3:1-4) Lega go le bjalo, lerato la borwarre le atile gare ga Dihlatse tša Jehofa lefaseng ka moka. Anke re tumišeng Jehofa, yena mohlala o mogolo wa go bontšha lerato, ka go tšwetša pele lerato la rena la borwarre.


text:
Thuto 10
O ka Lemoga Borapedi bja Therešo Bjang?
1. Na go na le bodumedi bjo tee feela bja therešo?
Jesu o rutile balatedi ba gagwe bodumedi bjo tee feela, e lego bodumedi bja therešo. Bo swana le tsela e išago bophelong. Jesu o itše: ‘Ke ba sego kae ba ba hwetšago’ tsela yeo. (Mateo 7:14) Modimo o amogela feela borapedi bjoo bo theilwego Lentšung la gagwe la therešo. Barapedi ka moka ba therešo ke batee tumelong.
2. Jesu o boletše eng ka Bakriste ba maaka?
Jesu o ile a nea temošo ya gore baporofeta ba maaka ba be ba tla senya Bokriste. Ba bonagala eka ke barapedi ba therešo. Dikereke tša bona di ipolela gore ke tša Bokriste. Eupša o ka lemoga seo ge e le gabotse batho ba bjalo ba lego sona. Bjang? Ke borapedi bja therešo feela bjoo bo tšweletšago Bakriste ba kgonthe bao dika le ditsela tša bona di lemogegago.
3. O ka lemoga barapedi ba therešo bjang?
Ela hloko maswao a a mahlano:
Barapedi ba therešo ba hlompha Beibele ka ge e le Lentšu la Modimo. Ba katanela go phela ka melao ya yona ya motheo. Ka gona, bodumedi bja therešo bo fapane le bodumedi bjoo bo theilwego dikgopolong tša batho. (Mateo 15:7-9) Barapedi ba therešo ga ba rute selo se itšego gomme ba dira se se fapanego.
—Bala Johane 17:17; 2 Timotheo 3:16, 17.
Balatedi ba kgonthe ba Jesu ba hlompha leina la Modimo, e lego Jehofa. Jesu o ile a hlompha leina la Modimo ka go le tsebatša. O thušitše batho gore ba tsebe Modimo le go ba ruta go rapelela gore leina la Modimo le kgethagatšwe. (Mateo 6:9) Ke bodumedi bofe bjoo bo tsebatšago leina la Modimo moo o dulago gona?
—Bala Johane 17:26; Baroma 10:13, 14.
Bakriste ba therešo ba bolela ka Mmušo wa Modimo. Modimo o romile Jesu gore a bolele ditaba tše dibotse tša Mmušo. Mmušo wa Modimo ke kholofelo e nnoši ya batho. Jesu o tšwetše pele a bolela ka wona go fihlela letšatšing la lehu la gagwe. (Luka 4:43; 8:1; 23:42, 43) O boletše gore balatedi ba gagwe ba be ba tla bolela ka wona. Ge motho a etla go bolela le wena ka Mmušo wa Modimo, gantši e ba e le wa bodumedi bofe?
—Bala Mateo 24:14.
Balatedi ba Jesu ga se karolo ya lefase le le kgopo. O ka ba lemoga ka go se tšee karolo ga bona ditabeng tša dipolitiki goba dintweng tša selegae. (Johane 17:16; 18:36) E bile ga ba ekiše mekgwa e gobatšago ya lefase gaešita le dikgopolo tša lona.
—Bala Jakobo 4:4.
Bakriste ba therešo ba ratana kudu. Ba ithuta Lentšung la Modimo go hlompha merafo ka moka. Gaešita le ge madumedi a maaka a thekgile dintwa tša ditšhaba gantši, barapedi ba therešo bona ba gana go dira bjalo. (Mika 4:1-3) Go e na le moo, Bakriste ba therešo ba diriša nako ya bona le dilo tša bona ka go hloka boithati ba thuša le go kgothatša ba bangwe.
—Bala Johane 13:34, 35; 1 Johane 4:20.
4. Na o ka hlaola bodumedi bja therešo?
Ke bodumedi bofe bjo bo theilego dithuto tša bjona Lentšung la Modimo, bo hlomphago leina la Modimo le go tsebatša gore Mmušo wa Modimo ke kholofelo e nnoši ya batho? Ke sehlopha sefe seo se bontšhago lerato le go phema ntwa? O nagana’ng?


text:
Ke ka Baka La’ng re Swanetše go Rapela?
THAPELO. Go na le dithuto tše mmalwa tša Beibele tšeo di tso-šago kgahlego kudu goba di dirago gore re ipotšiše dipotšišo. Ela hloko dipotšišo tše šupago tšeo di botšišwago gantši ka thapelo; ke moka o kwe ge re hlahloba dikarabo tšeo di hwetšwago ka Beibeleng. Morero wa dihlogo tše ke go go thuša go rapelago thoma go rapela goba go dira gore dithapelo tša gago e be tše šomago kudu.
GO DIKOLOGA lefase, setšong se sengwe le se sengwe le bodumeding bjo bongwe le bjo bongwe, batho ba a rapela. Ba rapela ge ba nnoši; ba rapela e le dihlopha. Ba rapela ka dikerekeng, ka ditempeleng, ka disinagogeng, ka dintlong tša borapedi tša mamoseleme le mafelong a borapedi. Ba ka diriša legogwa la thapelo, pheta ya rosari, maotwana a dikološwago go sepedišana le dithapelo, diswantšho tšeo di thadilwego, dipuku tša dithapelo, goba dithapelo tšeo di ngwadilwego dikoteng tše dinyenyane tša diphaphathi tšeo di bewago dirakeng.
Thapelo ke selo seo se dirago gore batho ba fapane le diphedi tše dingwe mo lefaseng. Ke therešo gore re swana le diphoofolo ka dilo tše dintši. Go swana le tšona, re nyaka dijo, moya le meetse. Go swana le tšona, re a belegwa, re a phela e bile re a hwa. (Mmoledi 3:19) Eupša ke batho feela bao ba rapelago. Ka baka la’ng?
Mohlomongwe karabo e bonolo ke gore re swanetše go dira bjalo. Go ba gona, thapelo ka kakaretšo e bonwa e le tsela ya batho ya go ikgokaganya le lefelo la moya, le selo seo ba se lebelelago e le se sekgethwa le sa ka mo go sa felego. Beibele e bontšha gore re bopilwe re e-na le kganyogo ya dilo tše bjalo. (Mmoledi 3:11) Jesu Kriste o kile a bolela gore: “Go thaba bao ba lemogago go nyaka ga bona dilo tša moya.”—Mateo 5:3.
‘Go nyaka dilo tša moya’—motho a ka kgona bjang go hlalosa meago e megolo le diswantšho tša bodumedi, le diiri tše dintši tšeo di fetšwago go rapelwa? Ke therešo gore batho ba bangwe ba lebeletše gore bona ka noši goba batho ba bangwe ba kgotsofatše dinyakwa tša bona tša moya. Lega go le bjalo, na ga o bone gore batho ga ba na bokgoni bja go thuša ka mo go feletšego tabeng ye? Re a fokola, re phela lebaka le le nyenyane e bile re bonela kgaufsi. Ke feela motho yo bohlale kudu, yo a nago le matla, le yo a nago le kgotlelelo go re feta yoo a ka re neago seo re se nyakago. Dinyakwa tše tša dilo tša moya tšeo di re šušumeletšago go rapela ke dife?
Ela hloko: Na o kile wa ikwa o kganyoga go newa tlhahlo, bohlale, goba dikarabo tša dipotšišo tšeo go bonagalago batho ba ka se kgone go di araba. Na o kile wa ikwa o nyaka khomotšo ge o lahlegetšwe ke motho yo o mo ratago, o nyaka tlhahlo ge o lebeletšane le diphetho tšeo di kwešago bohloko, goba o nyaka tebalelo ge o ikwa o le molato?
Go ya ka Beibele, ao ke mabaka ka moka a dirago gore re rapele. Beibele ke puku e ka botwago tabeng ye, gomme e na le dipego tše dintši tša dithapelo tša banna le basadi ba botegago. Ba ile ba rapelela khomotšo, tlhahlo, tebalelo le go hwetša dikarabo tša dipotšišo tše thata.—Psalme 23:3; 71:21; Daniele 9:4, 5, 19; Habakuku 1:3.
Dithapelo tše bjalo, gaešita le ge di be di fapana, di be di e-na le selo seo di swanago ka sona. Yo mongwe le yo mongwe yo a bego a rapela o be a na le selo se bohlokwa seo se dirago gore thapelo e atlege, seo se hlokomologwago lefaseng la lehono. Ba be ba tseba gore dithapelo di swanetše go lebišwa go mang.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Dikgoši 3:1-28
3 Solomone a nyalelana+ le Farao kgoši ya Egipita gomme a tšea morwedi wa Farao+ a mo tliša Motseng wa Dafida,+ go fihlela a feditše go aga ntlo ya gagwe+ le ntlo ya Jehofa+ gotee le morako wa Jerusalema ka gohle.+2 Eupša batho ba be ba direla dihlabelo mafelong a phagamego,+ ka gobane go ba go fihla mehleng yeo, go be go se gwa agwa ntlo ya go bitšwa ka leina la Jehofa.+3 Solomone a rata+ Jehofa ka go sepela ka melao ya Dafida tatagwe.+ Eupša ka mehla o be a dira dihlabelo le go thuntšha muši wa dibego mafelong a phagamego.+4 Kgoši ya ya Gibeoni+ go yo dira dihlabelo moo, ka gobane leo e be e le lefelo le le tumilego leo le phagamego.+ Solomone a dira dihlabelo tša go fišwa tše sekete (1 000) aletareng yeo.+5 Gona moo Gibeoni Jehofa a iponagatša+ go Solomone ka toro+ bošego; Modimo a re: “Nkgopele seo o nyakago ke go nea sona.”+6 Ke moka Solomone a re: “Wena o bontšhitše Dafida tate mohlanka wa gago botho bjo bogolo+ ka ge a be a sepela pele ga gago ka therešo, ka toko+ le ka pelo e lokilego; wa mmontšha botho bjo, moo o ilego wa mo nea morwa gore a dule sedulong sa gagwe sa bogoši go ba go fihla le lehono.+7 Bjale wena Jehofa Modimo wa ka, o beile nna mohlanka wa gago gore ke be kgoši legatong la Dafida tate, gomme ke fo ba mošemanyana.+ Ga ke tsebe go tšwa le go tsena.+8 Nna mohlanka wa gago ke gare ga setšhaba seo o se kgethilego,+ sona setšhaba se sentšintši seo se sa balegego goba seo go ka se tsebjego palo ya sona.+9 O nee nna mohlanka wa gago pelo yeo e kwago gore ke ahlole+ setšhaba sa gago, ke lemoge se se lokilego le se sebe;+ ka gobane ke mang yo a ka kgonago go ahlola+ setšhaba se sa gago se thata?”+10 Seo se be se kgahliša mahlong a Jehofa, ka ge Solomone a kgopetše seo.+11 Modimo a re go yena: “Ka ge o kgopetše seo gomme o sa ikgopelela matšatši a mantši goba wa ikgopelela mahumo+ goba wa ikgopelela meoya ya manaba a gago, eupša wa ikgopelela kwešišo ya go kwa ditaba tša boahlodi,+12 gona tseba gore ke tla dira ka go dumelelana le mantšu a gago.+ Tseba gore ke tla go nea pelo e bohlale le ya kwešišo,+ moo e lego gore pele ga gago go tla be go se gwa ka gwa ba le yo a swanago le wena e bile le ka morago ga gago go ka se be le yo a tlago go swana le wena.+13 Le gona ke tla go nea le tšeo o sa kago wa di kgopela,+ e lego mahumo+ le letago, moo e lego gore gare ga dikgoši go ka se be le yeo e swanago le wena, mehleng ka moka ya ge o sa phela.+14 Le gona ge e ba o ka sepela ditseleng tša ka ka go lota ditaelo tša ka+ le melao ya ka, feela bjalo ka ge Dafida tatago a sepetše,+ gona ke tla go atišetša le matšatši.”+15 Ge Solomone a phafoga,+ a lemoga gore seo e be e le toro. Ke moka a tla Jerusalema, a ema pele ga areka+ ya kgwerano ya Jehofa, a dira dihlabelo tša go fišwa, a neela dibego tša mohlakanelwa+ a ba a direla bahlanka ba gagwe ka moka monyanya.+16 Ka nako yeo, basadi ba babedi ba bagweba-ka-mmele+ ba ile ba tsena moo kgoši e lego gona gomme ba ema pele ga yona.+17 Ke moka yo mongwe wa basadi bao a re: “Tshwarelo hle mong wa ka,+ nna le mosadi yo re dula ka ntlong e tee, moo ke ilego ka belegela kgauswi le yena ka ntlong.18 Letšatšing la boraro la ge nna ke belege, mosadi yo le yena o ile a belega. Re be re le gotee. Re be re se na motho yo mongwe ka ntlong, go se na motho ge e se rena ba babedi ka ntlong.19 Ka morago morwa wa mosadi yo bošego a hwa, ka gobane o ile a robala godimo ga gagwe.20 Ka gona a tsoga gare ga bošego a tšea morwa wa ka hleng ga ka mola nna lekgoba la gago ke be ke robetše, ke moka a mo robatša sehubeng sa gagwe gomme morwa wa gagwe yo a hwilego a mo robatša sehubeng sa ka.21 Mesong ge ke tsoga gore ke amuše+ morwa wa ka, ke ile ka hwetša a hwile. Ka gona mesong yeo ke ile ka mo hlahlobišiša gomme ka hwetša gore ga se morwa wa ka yo ke mmelegego.”22 Eupša mosadi yola yo mongwe a re: “Aowa, morwa wa ka ke yo a phelago gomme wa gago ke yo a hwilego!” Nakong yeo ka moka mosadi yo mongwe o be a re: “Aowa, morwa wa gago ke yo a hwilego gomme morwa wa ka ke yo a phelago.” Ba be ba ngangišana pele ga kgoši.+23 Mafelelong kgoši ya re: “Yo mongwe o re: ‘Morwa wa ka ke yo a phelago gomme morwa wa gago ke yo a hwilego!’ Yo mongwe le yena o re: ‘Aowa, morwa wa gago ke yo a hwilego gomme morwa wa ka ke yo a phelago!’”24 Kgoši ya iša pele ya re:+ “Ntleleng le tšhoša.” Ka gona ba tliša tšhoša go kgoši.25 Kgoši ya re: “Kgaolang ngwana yo a phelago a be diripa tše pedi, le tšee seripa se sengwe le se nee mosadi yo ke moka se sengwe le se nee yo mongwe.”26 Gateetee mosadi yoo morwa yo a phelago e bego e le wa gagwe a bolela le kgoši (ka ge a be a šokwa+ ka baka la morwa wa gagwe,+ moo a ilego a bolela) a re: “Tshwarelo hle+ mong wa ka! Mo neeng ngwana yo a phelago. Le se ke la ba la leka la mmolaya.” Nakong yeo ka moka mosadi yola yo mongwe yena o be a duletše gore: “E ka se be wa gago goba wa ka. Mo kgaoleng!”+27 Ka gona kgoši ya araba ya re: “Mo neeng ngwana yo a phelago, le se ke la mmolaya. Ke yena mmagwe.”28 Baisiraele ka moka ba kwa ka kahlolo+ yeo kgoši e e neilego; bona ba boifa kgoši,+ ka gobane ba bone gore bohlale+ bja Modimo bo be bo le go yona gore e ntšhe kahlolo yeo.


text:
NA BO HLAMILWE?
Bjoko bjo bo Kgotlelelago bja Sehlora sa Fase sa Kua Arctic
GE PHOOFOTŠWANA ye e thoma go robala nako e telele, thempheretšha ya mmele wa yona e a theoga. E theoga gakaaka’ng? Thempheretšha ya dihlora tše dintši tša fase tša kua arctic e ile ya theoga ka go fetišiša
Ela hloko: Lebakeng le lengwe le le lengwe la dibeke tše pedi goba tše tharo ge sehlora sa fase sa kua arctic se robetše nako e telele, se a itšhikinya gore se boele thempheretšheng e tlwaelegilego ya mmele wa sona ya 36,4°C ke moka sa dula se le bjalo ka diiri tše 12 go ya go tše 15. Banyakišiši ba re gaešita le ge nako ye ya go ikwa se ruthetše mmeleng e le e kopana, e kgatha tema go phedišeng bjoko bja sona. Go oketša moo, nakong ya ge sehlora sa fase sa kua arctic se robetše nako e telele, go bonagala hlogo ya sona e dula e ruthetše go feta mmele ka moka. Nakong ya diteko tša laporatoring, go hweditšwe gore thempheretšha ya molala wa sehlora seo go boletšwego ka sona ka mo godimo ga se ya ka ya theoga go feta 0,7°C.
Ge sehlora se se etšwa moo se bego se robetše nako e telele, go tšea diiri tše pedi gore bjoko bja sona bo thome go šoma ka tsela e tlwaelegilego. Ge e le gabotse, nyakišišo e nngwe e bontšha gore bjoko bja sehlora sa fase sa kua arctic bo šoma gakaone le go feta ka morago ga go robala nako e telele! Ditsebi di tlabilwe kudu ke selo se seo se makatšago seo di se hweditšego. Di se bapiša le dimela tšeo di hlogago mo go swelego matšatši a sego kae ka morago ga go fišwa ga hlaga.
Banyakišiši ba holofela gore go ithuta ga bona ka sehlora sa fase sa kua arctic go tla ba thuša gore ba kwešiše ka botlalo bokgoni bja bjoko bja motho. Morero wa bona ke gore ba ithute mo go oketšegilego ka go thibela goba go dirolla go senyega ga disele moo go bakwago ke malwetši a bjoko, go akaretša le bolwetši bja Alzheimer.
O nagana eng? Na bjoko bjo bo kgotlelelago bja sehlora sa fase sa kua arctic bo bile gona ka tlhagelelo? Goba na bo hlamilwe?